Kumpulan wartawan anjur bacaan Yasin dan doa selamat kepada Dr M

Ikatan Setiakawan Wartawan Malaysia dan Indonesia (ISWAMI) menganjurkan bacaan doa selamat dan Yasin bagi kesihatan bekas Perdana Menteri Tun Dr Mahathir Mohamad yang diadakan secara maya malam ini.

Seramai 50 peserta terdiri daripada warga media tempatan dan juga dari negara jiran itu menyertai majlis berkenaan yang bermula pada 9.15 malam, dengan bacaan doa selamat dan tahlil diketuai penolong pengurus bahagian teknikal Pertubuhan Berita Nasional Malaysia (Bernama) Asri Junin, menurut laporan Bernama.

Presiden ISWAMI Malaysia yang juga Ketua Pegawai Eksekutif Bernama Datuk Mokhtar Hussain, Presiden ISWAMI Indonesia Asro Kamal Rokan dan Ketua Pengarang Bernama Khairdzir Md Yunus turut hadir dalam majlis yang berlangsung selama 45 minit itu.

Turut menyertai majlis berkenaan ialah Timbalan Ketua Pengarang (Perniagaan dan Kewangan) Roslan Ariffin dan Pemangku Timbalan Ketua Pengarang (Perkhidmatan Berita) Harlina Samson.

Wartawan kanan dari Malaysia dan Indonesia serta wakil dari Kedutaan Besar Malaysia di Jakarta, Jabatan Perdana Menteri, petugas Bernama dan agensi berita rasmi Indonesia, ANTARA turut menyertainya.

Pengamal media mula berkumpul di luar Institut Jantung Negara (IJN) sejak 12 tengah hari tadi bagi mendapatkan perkembangan terkini status kesihatan Dr Mahathir.

Bagaimanapun, Datin Paduka Marina yang merupakan anak Ahli Parlimen Langkawi itu memaklumkan keadaan bapanya kini stabil dan memberi respons yang baik kepada rawatan lanjutan prosedur elektif yang dijalankan 8 Jan lepas.

Dr Mahathir sebelum ini dibenarkan keluar dari IJN pada 13 Jan selepas dimasukkan ke pusat perubatan itu pada 7 Jan dan beliau menjalani prosedur perubatan elektif yang dikendalikan sepasukan doktor dari institut tersebut dan Pusat Perubatan Universiti Malaya pada 8 Jan.


Awas! Kes naik semula

Jangkitan Covid-19 dalam negara bagi tempoh 24 jam lalu meningkat semula kepada 2,776 kes, berbanding 2,690 kes yang dicatatkan semalam, malah tinggi sedikit daripada yang dilaporkan pada Sabtu sebanyak 2,717 kes.

Ketua Pengarah Kesihatan, Tan Sri Dr Noor Hisham Abdullah berkata, daripada jumlah itu sebanyak 2,773 membabitkan penularan tempatan, manakala tiga lagi kes import.

“Kes sembuh baharu pula adalah 1,803 menjadikan jumlah pulih sebanyak 369,556 kes,” katanya hari ini.

Dr. Noor Hisham berkata, jumlah kes aktif dengan kebolehjangkitan Covid-19 iaitu 24,713 dengan 300 pesakit ditempatkan di Unit Rawatan Rapi (ICU) manakala 133 lagi memerlukan bantuan alat pernafasan.

Selangor terus merekodkan jumlah kes harian baharu tertinggi iaitu 762 kes, diikuti Sarawak (615), Kelantan (343), Johor (309), Kuala Lumpur (254), Pulau Pinang (123) Negeri Sembilan (112) dan lain-lain di bawah 100 kes.


PKR Sabah pula bidas ADUN DAP desak Anwar berundur

Datuk Seri Anwar Ibrahim tidak wajar dikritik dan didesak berundur hanya kerana kalah dalam Pilihan Raya Negeri (PRN) Melaka baru-baru ini, kata PKR Sabah.

Majlis Pimpinan Negeri (MPN) PKR Sabah pula tampil mempertahankan Presidennya itu yang juga Ketua Pembangkang selepas diserang beberapa pemimpin Pakatan Harapan (PH) yang mendesaknya supaya berundur, ia selepas kenyataan keras secara terbuka Ahli Dewan Undangan Negeri (ADUN) Bilut, Lee Chin Chen dan ADUN Luyang, Phoong Jin Zhe.

Kedua-dua ADUN DAP itu mengkritik Anwar dan mendesak pengundurannya.

Chin Chen dilaporkan menggesa Anwar berundur sebagai Ketua Pembangkang susulan kekalahan PH pada PRN Melaka, Sabtu lalu, manakala Jin Zhe turut mencadangkan kepimpinan PH ditukar.

“Merujuk kenyataan dikeluarkan ADUN Bilut, Lee Chin Chen dan Setiausaha baru DAP Sabah yang juga ADUN Luyang, Phoong Jin Zhe, MPN Sabah memandang serius terhadap kenyataan mereka kerana ia menjurus kepada serangan secara Anwar dan kesepakatan Majlis Presiden Pakatan Harapan.

“Kenyataan dua ADUN DAP ini yang menyalahkan Anwar dan meminta untuk berundur selepas keputusan PRN Melaka menunjukkan ketidakmatangan yang boleh menyebabkan PH yang dibina dengan aspirasi harapan rakyat semakin terbuka kepada perdebatan awam,” kata kenyataan PKR Sabah itu.

Kata kenyataan itu lagi, PH sepatutnya membuat “post mortem” mengenai prestasi di PRN Melaka dan sebarang cadangan dan keputusan dasar perlu dibuat secara bersama seperti yang menjadi budaya keluarga PH

Jelasnya lagi, kenyataan dibuat dua ADUN DAP itu seolah-olah menafikan sumbangan besar logo PKR yang digunakan pada Pilihan Raya Umum Ke-14 (PRU-14) yang memberi lonjakan kerusi kepada DAP di Melaka.

“Kemerosotan kerusi DAP kepada hanya empat pada PRN Melaka dengan menggunakan logo PH, baru-baru ini, menunjukkan setiap parti perlu membuat ‘post mortem’ masing-masing sebelum diangkat ke mesyuarat PH dan keputusan dasar terakhir dibuat oleh Majlis Presiden.

“Kritikan terbuka kepada pimpinan tidak akan menyelesaikan masalah namun akan mengheret PH di ambang perpecahan dan seterusnya merugikan rakyat Malaysia keseluruhannya,” katanya.


Pembatalan Ordinan Darurat ikut peruntukan undang-undang, Perlembagaan Negara: PMO

Kerajaan berpendapat semua tindakan yang diambil berkaitan isu proklamasi darurat dan ordinan-ordinan yang akan dimansuhkan, dilakukan secara teratur selaras peruntukan undang-undang dan Perlembagaan Persekutuan.

Ini termasuk memaklumkan kepada Yang di-Pertuan Agong mengenai keputusan Jemaah Menteri untuk tidak menasihati baginda membuat Proklamasi Darurat baharu setelah darurat sedia ada tamat pada 1 Ogos 2021.

Menurut kenyataan Pejabat Perdana Menteri (PMO) hari ini keputusan itu juga sudah dimaklumkan kepada Yang di-Pertuan Agong pada pertemuan dengan Perdana Menteri Tan Sri Muhyiddin Yassin pada jam 12 tengah hari 27 Julai 2021 lalu.

“Pada sesi menghadap ini, Perdana Menteri telah sekali lagi memberikan nasihat Jemaah Menteri mengenai pembatalan ordinan-ordinan darurat tersebut serta membuat penjelasan atas kekeliruan yang cuba ditimbulkan oleh pembangkang dalam sidang Dewan Rakyat.

“Perdana Menteri juga telah menyembah maklum pandangan Kerajaan bahawa kesemua ordinan darurat tersebut tidak perlu diungkaikan oleh Parlimen memandangkan Jemaah Menteri telah pun menasihati KDYMM Seri Paduka Baginda Yang di-Pertuan Agong untuk membatalkannya,” kata kenyataan itu.

Kenyataan itu menjelaskan keputusan untuk tidak menasihati Yang di-Pertuan Agong berkaitan darurat itu dibuat dalam mesyuarat Kabinet pada 21 Julai 2021. Mesyuarat itu juga diadakan sebagai persediaan menghadapi sesi Sidang Khas Dewan Rakyat pada 26 Julai 2021.

PMO menerima deraf Ordinan Darurat (Pembatalan) 2021 yang disediakan oleh Jabatan Peguam Negara pada 22 Julai 2021 sebelum menghantar surat kepada Yang di-Pertuan Agong pada 23 Julai 2021 bagi menyembah maklum nasihat Jemaah Menteri supaya ordinan darurat berkenaan dibatal dan memohon limpah perkenan baginda mengenainya.

“Pejabat ini mengambil maklum sebagaimana yang dizahirkan di dalam kenyataan media Istana Negara hari ini, KDYMM Seri Paduka Baginda Yang di-Pertuan Agong sedia maklum bahawa Seri Paduka Baginda Tuanku perlu menerima dan bertindak mengikut nasihat Jemaah Menteri seperti yang terkandung dalam Perkara 40 Perlembagaan Persekutuan,” katanya dalam kenyataan hari ini.

PMO berkata Yang di-Pertuan Agong pada 24 Julai 2021, telah menitahkan Menteri di Jabatan Perdana Menteri (Parlimen dan Undang-Undang) dan Peguam Negara menghadap untuk memberikan penjelasan terperinci mengenai nasihat tersebut.

“Apabila Mesyuarat Khas Dewan Rakyat bermula pada 26 Julai 2021, semua Ordinan Darurat telah dibentang (laid) di atas meja Dewan Rakyat selaras dengan peruntukan Perkara 150 (3) Perlembagaan Persekutuan.

“Namun, Ahli-Ahli Parlimen pembangkang telah mendesak supaya Dewan Rakyat mengungkaikan ordinan darurat yang telah dimasyhurkan oleh KDYMM Seri Paduka Baginda Yang di-Pertuan Agong.

“Susulan itu, Menteri Di Jabatan Perdana Menteri (Parlimen dan Undang-Undang) sebagai Menteri yang bertanggungjawab dalam hal ehwal undang-undang telah memaklumkan kepada Ahli-Ahli Dewan Rakyat bahawa kerajaan, iaitu Jemaah Menteri, telah membuat keputusan untuk membatalkan ordinan-ordinan darurat berkenaan.

“Ini adalah suatu kenyataan fakta yang bertujuan memaklumkan kepada Dewan Rakyat keadaan sebenarnya secara telus,” kata kenyataan itu.

Perdana Menteri sekali lagi menekankan bahawa dalam menjalankan tugas dan tanggungjawab beliau, adalah penting untuk beliau bertindak mengikut lunas undang-undang dan Perlembagaan Negara.

Justeru, beliau menasihatkan rakyat supaya sentiasa bertenang dan insya-Allah isu ini akan dapat diselesaikan mengikut lunas undang-undang dan Perlembagaan.

Ikuti kenyataan penuh Pejabat Perdana Menteri berhubung isu di atas dalam ruang Rencana Agenda Daily.


Bukan PKR saja, PH pun nak tukar calon selepas lihat senarai lawan

Setelah melihat senarai calon parti lawan dalam Pilihan Raya Umum Ke-15 (PRU-15), bukan sahaja PKR, malah semua parti gabungan Pakatan Harapan (PH) mula goyah dan gelabah, serta bersedia melakukan beberapa perubahan calon mereka.

Susulan itu, Pengerusi PH yang juga Presiden PKR Datuk Seri Anwar Ibrahim akan mengadakan perbincangan dengan Setiausaha Agung DAP, Anthony Loke, dan Presiden AMANAH Mohamad Sabu, untuk melakukan perubahan itu.

Mendakwa bahawa PH tidak gentar dengan senarai calon diketengahkan parti lawan, termasuk Perikatan Nasional (PN), Anwar berkata ‘keadaan agak berkecamuk’ di dalam UMNO dan Barisan Nasional.

Terdahulu, PKR dilapor bersedia mempertimbang semula calonnya di kerusi Parlimen Sungai Buloh, susulan langkah Barisan Nasional (BN) meletakkan Menteri Kesihatan Khairy Jamaluddin, di kawasan itu.

Timbalan Presiden PKR, Rafizi Ramli dipetik sebagai berkata beliau akan berbincang dengan Anwar mengenai maklum balas pengundi di Sungai Buloh mengenai calon PKR setakat ini.

“Saya hargai semua pandangan. Keputusan akhir adalah keputusan beliau sebagai presiden parti,” katanya.

PH sebelum ini mengumumkan Timbalan Ketua Penerangan 1 PKR, Datuk R Ramanan bertanding di Parlimen Sungai Buloh, menggantikan penyandangnya, R Sivarasa.

Sementara itu, bercakap pada sidang media selepas Majlis Perasmian Tawaran Harapan, hari ini (2 November 2022) Anwar berkata tawaran yang dibuat PH kepada pengundi bukannya populis.

“Untuk kita kategorikan sebagai populis, …saya rasa kurang tepat. Baca dulu dan lihat kerana ia harus menyentuh dan menyantuni rakyat. Maka ia juga harus popular tetapi terikat dengan kerangka besar, fahaman kita tentang ekonomi bagi menjana pertumbuhan lebih pesat,” katanya menurut BH.

Terdahulu, PH menzahirkan 10 tawaran yang menjadi keutamaan untuk dilaksanakan sebaik memperoleh mandat daripada rakyat pada PRU-15, termasuk menurunkan kadar tol lebuh raya – modal pada PRU-14 tetapi tidak dilaksanakan setelah menang.

Dalam manifesto bertajuk Kita Boleh! Tawaran Harapan PRU15, PH menyatakan komitmen untuk terus menyemak semua perjanjian konsesi lebuh raya di negara ini bagi mendapatkan harga terbaik.

Tawaran semakan tol pernah dibuat PH ketika PRU-14 pada 2018.


Konsep Rahmah sebenar tak perlukan menu makan, tol dan simen: GTA

Pejuang menyifatkan konsep Rahmah yang diperkenalkan kerajaan campuran sebagai menyimpang daripada landasan sebenar.

Timbalan Ketua Penerangan Gerakan Tanah Air (GTA), Mahdzir Ibrahim mempertikaikan konsep diperkenalkan Perdana Menteri Datuk Seri Anwar Ibrahim yang memperkenalkan menu makan, simen dan tol Rahmah baru-baru ini.

“Kesimpulannya naratif Rahmah ini sebenarnya bukan cetusan idea Kerajaan Madani apatah lagi Anwar seperti yang digembar-gemburkan.

“Maka, naratif ini perlu diperbetulkan kerana gagasan Rahmah tidak memerlukan Menu Rahmah, Simen Rahmah, Tol Rahmah dan sebagainya. Gagasan Rahmah dalam konteks pelaksanaanya adalah suatu pendekatan sistem pentadbiran yang lebih bermaruah dan manusiawi.

“Namun apabila gagasan Rahmah ini sampai ke tangan Madani, ia menjadi seperti idea 1Malaysia hingga pelekat, poster, ayat dan segala benda di‘rahmah’kan.

“Saya harap, naratif Rahmah ini dikembalikan kepada fungsi asalnya iaitu menjadikan pentadbiran kerajaan lebih bermaruah, berintegriti dan manusiawi. Kerajaan Madani boleh memperbetulkan naratif ini, jika mereka mahu,” katanya dalam catatan di akaun Facebook.

Menurutnya lagi, konsep Rahmah yang diperkenalkan itu sama juga dengan 1Malaysia dengan semua perkara hendak dinamakan bermula daripada tong sampah, klinik, pasar raya hingga ke sebutan Salam 1Malaysia.

“Rahmah telah dan sedang digambarkan sebagai idea Anwar di bawah konsep Madani. Bagi saya naratif ini satu kesilapan yang mencolok mata, malah ia jatuh ke tahap pembohongan intelektual yang melampau dan tidak tahu malu.

“Saya ingin beri sedikit pencerahan agar dapat membantu memperbetulkan naratif Rahmah ini. Kerana apa? Apabila kita sedar naratif ini berasal dari mana, ke mana dan untuk apa, maka kita akan dapat menghayati maksud sebenar Rahmah.

“Rahmah bermula oleh Tun Dr Mahathir Mohamad. Lebih tepat lagi, gagasan baharu ini disebut oleh Dr. Mahathir dalam ucapan perasmian Tilawah dan Hafazan al-Quran peringkat kebangsaan di Kota Kinabalu pada 16 Februari 2020,” katanya lagi.


Kes bicara pinda audit 1MDB Najib ditangguh, peguam di London

Perbicaraan kes pindaan laporan audit 1Malaysia Development Berhad (1MDB) melibatkan Datuk Seri Najib Razak ditangguhkan lagi hari ini, ia susulan peguamnya Tan Sri Muhammad Shafee Abdullah berada di London dan akan pulang esok.

Mahkamah Tinggi Kuala Lumpur melapangkan tarikh perbicaraan perbicaraan audit 1MDB yang dihadapi bekas Perdana Menteri itu bermula hari ini sehingga Khamis memandangkan Shafee perlu menjalani kuarantin wajib selepas tiba dari London nanti.

Pasukan peguam Najib dan bekas ketua pegawai eksekutif 1MDB, Arul Kanda Kandasamy mengesahkan penangguhan kes perbicaraan berhubung pindaan audit tersebut.

Untuk rekod, Shafee sebelum dilaporkan bertemu bakal peguam Diraja United Kingdom (QC) yang akan mewakili Najib dalam rayuannya untuk membatalkan sabitan dalam kes rasuah SRC International Sdn Bhd (SRC).

Rahmat Hazlan berkata Shafee dijangka tiba di Malaysia esok dan masih perlu menjalani kuarantin selama lima hari, bermula esok.

Selain itu, tarikh perbicaraan juga dilapangkan minggu ini berikutan peguam Arul Kanda, N Sivananthan, mempunyai urusan mahkamah lain untuk diselesaikan.

Ketika dihubungi, Sivananthan serta Timbalan Pendakwa Raya, Mohamad Mustaffa P Kunyalam mengesahkan tarikh prosiding minggu ini dilapangkan.

Perbicaraan di hadapan hakim Mohamed Zaini Mazlan dimaklukan juga ditetapkan untuk disambung semula pada 28 Mac.

Najib dan Arul Kanda dilihat berada di galeri awam Mahkamah Tinggi, ketika pasukan peguam dan pendakwa raya menetapkan tarikh perbicaraan seterusnya dengan jurubahasa mahkamah.

Najib didakwa menggunakan kedudukannya untuk mengarahkan pindaan kepada laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) bagi mengelakkan sebarang tindakan diambil terhadapnya.

Arul Kanda didakwa bersubahat dengan Najib dalam membuat pindaan itu.

Tertuduh didakwa mengikut Seksyen 23 (1) Akta SPRM 2009, yang memperuntukkan hukuman penjara sehingga 20 tahun dan denda tidak kurang lima kali ganda nilai suapan atau RM10,000, mengikut mana-mana lebih tinggi.

Pihak pendakwaan berhujah keputusan untuk melakukan pindaan itu dibuat semasa mesyuarat pada 24 Feb 2016, di pejabat Ketua Setiausaha Negara ketika itu, Tan Sri Ali Hamsa.

Pindaan itu didakwa dilakukan bagi mengeluarkan atau mengubah bahagian tertentu dalam laporan audit 1MDB, termasuk menggugurkan isu kehadiran Low Taek Jho (Jho Low) dalam mesyuarat Lembaga Pengarah 1MDB.


Pemandu disyaki mabuk sebabkan kematian mengaku tidak bersalah

Seorang pemandu lori mengaku tidak bersalah di Mahkamah Majistret Kampar hari ini, atas tuduhan memandu dalam keadaan mabuk hingga menyebabkan kematian seorang lelaki maut pada 5 Jun lalu.

K Suntharalingam, 29, mengaku tidak bersalah sejurus pertuduhan divacakan terhadapnya di hadapan Majistret, T R Kavita.

Berdasarkan pertuduhan, dia didakwa memandu sebuah kereta Honda Civic di jalan raya ketika berada di bawah pengaruh minuman yang memabukkan sehingga tidak berdaya mengawal kenderaan itu dan menyebabkan kematian seorang penjawat awam, Mohd Nazri Sham Aring, 42.

Tertuduh didakwa melakukan kesalahan terbabit di Kilometer 1, Jalan Kuala Dipang-Malim Nawar pada jam 11.45 malam 5 Jun lalu.

Dia didakwa mengikut Seksyen 44(1)(A) Akta Pengangkutan Jalan 1987 (Pindaan 2020) yang memperuntukkan hukuman dipenjara selama tempoh tidak kurang daripada sepuluh tahun dan maksimum 15 tahun dan denda tidak kurang RM50,000 dan maksimum 100,000, jika sabit kesalahan.

Pendakwaan dikendalikan Timbalan Pendakwa Raya, M Esther Jacyntha, manakala tertuduh diwakili peguam bela, Baldip Singh.

Esther menawarkan wang jaminan RM10,000, tetapi Baldip memohon kadar itu dikurangkan berikutan anak guamnya yang sudah berkahwin dan isteri sedang sarat mengandung.

Majistret kemudian membenarkan ikat jamin sebanyak RM5,000 terhadap tertuduh oleh seorang penjamin, selain syarat tambahan lesen digantung sehingga kes selesai dan tidak dibenarkan keluar dari negeri ini tanpa kebenaran Ketua Polis Negeri.

Mahkamah turut menetapkan 13 Julai ini sebagai tarikh sebutan semula kes.

Dalam nahas 5 Jun lalu, seorang lelaki maut, manakala anak mangsa berusia tiga tahun cedera parah, sementara isterinya cedera ringan.


Suri rumah mengaku zina kena 100 sebatan, pasangan hanya 15 kali

Seorang wanita yang sudah bergelar isteri dihukum sebat 100 kali di wilayah Aceh, Indonesia pada Khamis kerana berzina, manakala pasangan lelakinya, yang menafikan tuduhan itu hanya menerima 15 sebatan.

Ketua Bahagian Siasatan Am Pejabat Pendakwaan Aceh Timur, Ivan Najjar Alavi berkata mahkamah menjatuhkan hukuman lebih berat terhadap wanita yang sudah berkahwin itu selepas dia mengaku melakukan hubungan seks di luar perkahwinannya.

Hakim bagaimanapun sukar untuk mensabitkan kesalahan lelaki itu, yang ketika itu mengetuai sebuah agensi perikanan di Aceh Timur dan juga telah berkahwin, kerana dia menafikan semua salah laku, kata Alavi.

“Semasa perbicaraan, dia tidak mengaku apa-apa, menafikan semua tuduhan. Oleh itu, (hakim) tidak dapat membuktikan sama ada dia bersalah,” kata Alavi kepada pemberita selepas sebatan secara terbuka terhadap pesalah undang-undang Syariah di Aceh Timur pada Khamis.

Aceh adalah satu-satunya wilayah di Indonesia yang majoriti Muslim melaksanakan undang-undang Islam, yang membenarkan hukuman sebat bagi tuduhan termasuk perjudian, perzinaan, minum arak dan gay.

Sebagai hukuman alternatif, sebaliknya hakim mendapati lelaki yang sudah berkahwin itu bersalah kerana “menunjukkan kasih sayang kepada pasangan wanita yang bukan isterinya” selepas pasangan itu ditangkap penduduk tempatan di ladang kelapa sawit pada 2018.

Dia pada mulanya dijatuhi hukuman 30 sebatan tetapi Mahkamah Agung Syariah di Aceh mengurangkan hukuman kepada 15 kali sebatan setelah menerima rayuannya.

Sebatan wanita itu dihentikan seketika kerana dia tidak dapat menahan kesakitan, menurut seorang wartawan AFP di lapangan.

Seorang lagi lelaki yang disabitkan kesalahan melakukan hubungan seks dengan kanak-kanak bawah umur turut disebat 100 kali pada Khamis.

Lelaki itu juga akan menjalani hukuman penjara 75 bulan kerana jenayah yang dilakukan setelah menjalani hukuman sebat.

Tidak seperti wilayah lain, Aceh melaksanakan undang-undang Islam sebagai sebahagian daripada perjanjian autonomi 2005 yang dipersetujui dengan kerajaan pusat yang menamatkan pemberontakan pemisah selama berdekad-dekad.

Kumpulan hak asasi manusia menyelar hukuman sebat awam sebagai kejam, dan Presiden Indonesia Joko Widodo telah menggesa agar ia dihentikan. Bagaimanapun, hukuman itu mendapat sokongan padu dalam kalangan penduduk Aceh. – AFP


Malaysia antara negara ‘menang besar’, harga komoditi tinggi

Malaysia akan menjadi antara ekonomi yang mendapat kelebihan daripada harga komoditi yang tinggi dan membayar harga yang lebih rendah dari segi inflasi kerana ia mengeksport pengeluaran domestiknya, menurut laporan Moody’s Analytics.

Laporan itu menekankan bahawa Malaysia, Colombia, Indonesia dan Arab Saudi adalah antara beberapa ekonomi yang akan mendapat manfaat daripada harga komoditi yang tinggi, lapor Bernama.

“Bagi Colombia dan Arab Saudi, ia (komoditi) adalah minyak mentah. Bagi Indonesia dan Malaysia ia adalah minyak sawit, yang harganya telah melonjak berikutan kekurangan teruk minyak bunga matahari yang dikeluarkan oleh Rusia dan Ukraine,” kata pakar ekonomi kanan Jesse Rogers dalam analisis bertajuk “Emerging Market View: The Growth Recession”.

Beliau berkata bagi ekonomi sedang pesat membangun lain dunia, inflasi semakin tinggi, dan bank-bank pusat tidak akan berputus asa sehingga ia dapat dibendung.

“Dasar monetari di kebanyakan Amerika Latin kini berada dalam zon yang terbatas. Malah di Asia Tenggara, yang mana inflasi adalah agak janggal, harga yang lebih tinggi dilihat semakin ketara.

“Bank-bank pusat telah mengambil tindakan, dengan gabenor bank di Filipina dan Malaysia menaikkan kadar. Ini seterusnya akan diikuti oleh Indonesia dan Thailand,’’ katanya.

Sementara itu, Rogers berkata kaji selidik bank pusat turut menunjukkan jangkaan inflasi masih meningkat dan ini boleh mencetuskan masalah jika pengguna mula memfaktorkan kenaikan harga ke dalam permintaan untuk gaji yang lebih tinggi – sesuatu yang masih belum meluas dan sebahagian besarnya ialah kerana pasaran buruh yang kekal lemah.


Rejim Israel dipercayai guna gas beracun serang Palestin

Kementerian Kesihatan di Semenanjung Gaza pada Khamis mengesahkan beberapa kematian di kalangan rakyat Palestin adalah disebabkan terhidu gas beracun.

Penemuan itu diumumkan selepas bedah siasat ke atas beberapa jenazah yang dihantar ke hospital selepas pengeboman askar rejim Zionis Israel ke atas penempatan penduduk di Semenanjung Gaza, semalam.

Kementerian itu dalam satu kenyataan berkata, bedah siasat dilakukan di Hospital Al-Shefa di Gaza dan mendapati kematian berkenaan disebabkan terhidu gas beracun.

Penemuan itu sekali gus menguatkan lagi dakwaan beberapa pihak bahawa rejim Tel Aviv menggunakan gas beracun untuk membunuh rakyat Palestin.

Sehingga berita ini ditulis, jumlah kematian rakyat Palestin akibat serangan rejim Israel meningkat kepada 87 orang, termasuk 18 kanak-kanak dan tujuh wanita, sementara 530 lagi cedera, kata kementerian itu.

Enam warga Israel, termasuk dua anggota tenteranya turut terbunuh selepas pejuang Palestin menembak lebih 1,500 roket ke arah penempatan haram Israel di sekitar Baitulmaqdis dan Tel Aviv.

Sementara itu, British Airways, Virgin Atlantic, Lufthansa dan Iberia membatalkan penerbangan ke Tel Aviv, serentak tindakan sama diambil oleh Amerika Syarikat dan Kesatuan Eropah.

Israel kini mengaktifkan lapangan terbang sementara di selatan wilayah diduduki secara haram yang lebih jauh, bagi mengelak menjadi sasaran roket pejuang Palestin.

Orang ramai mengusung jenazah seorang wanita yang terbunuh bersama anak perempuannya apabila kem pelarian di Al-Bureij di tengah Semenanjung Gaza diserang pesawat udara rejim Zionis, hari ini. – Gambar laman sosial


Pusat pentadbiran kerajaan di Putrajaya juga dilanda banjir kilat

Hujan lebat berterusan selama satu jam petang semalam menyebabkan beberapa kawasan di pusat pentadbiran kerajaan Persekutuan dilanda banjir kilat.

Dalam kejadian 3 petang itu, kawasan di Persiaran Seri Perdana di Presint 10, kuarters kerajaan Presint 11 A dan Klinik Kesihatan Presint 9 ditenggelami air kira-kira 0.3 meter, menurut laporan Bernama.

Penolong Pengarah Bahagian Operasi Jabatan Bomba dan Penyelamat Putrajaya Mohd Afizi Zolkifli berkata seramai 20 anggota digegaskan ke lokasi kejadian selepas menerima panggilan pada 4.30 petang.

Beliau berkata kejadian disyaki berpunca akibat laluan air ke longkang yang tersumbat dan anggota bomba telah membersihkan saluran terbabit.

“Air surut sepenuhnya beberapa jam kemudian dan tiada mangsa dipindahkan ke pusat pemindahan sementara,” katanya ketika dihubungi.

Sementara itu, Ketua Polis Daerah Putrajaya ACP A. Asmadi Abdul Aziz mengesahkan kejadian dan memaklumkan tiada kemalangan jiwa dilaporkan.

“Air surut sepenuhnya selepas pihak bomba membersihkan longkang yang tersumbat. Tiada kenderaan rosak akibat kejadian itu,” katanya.

Mahathir Hasnan, 28, yang tinggal di kuarters Presint 11 A berkata kejadian terbabit pertama kali berlaku sejak beliau tinggal di situ pada 2014.

“Memang saya agak panik sebab air naik tiba-tiba… saya dan ahli keluarga lain buat keputusan alihkan barang elektrik ke tingkat atas.

“Kami juga alih kereta ke tempat tinggi… memang waktu itu hujan amat lebat,” katanya yang ditemui di rumahnya malam ini.

Insiden banjir kilat itu turut menarik perhatian calon-calon yang bertanding di Parlimen Putrajaya pada Pilihan Raya Umum ke-15 antaranya Dr Noraishah Mydin Abdul Aziz (PH-PKR) yang menyantuni penduduk malam ini.

Jentera Barisan Nasional Putrajaya turut kelihatan bertemu penduduk di kawasan terjejas.


Polis wanita tular digantung tugas, 8 kertas siasatan dibuka

Seorang pegawai polis wanita tular sebelum ini gara-gara memperkecilkan anggota bawahan dan bertengkar dengan orang awam disahkan sudah digantung tugas.

Menteri Dalam Negeri, Datuk Seri Saifuddin Nasution Ismail berkata wanita terbabit ditahan kerja sejak minggu lalu dan arahan itu berkuat kuasa sehingga proses siasatan selesai.

Kata Saifuddin, dua kertas siasatan dibuka terhadapnya setakat ini mengikut Seksyen 506 dan Seksyen 186 Kanun Keseksaan.

“Proses rakam percakapannya sudah diambil pada 18 Jun lalu dan kedua-kedua kertas siasatan sudah dirujuk kepada Unit Siasatan Jenayah Terkelas (USJT) Bukit Aman pada 19 Jun lalu.

“Pada masa sama, sebanyak enam kertas siasatan tatatertib dibuka oleh Jabatan Integriti dan Pematuhan Standard (JIPS) Bukit Aman berkait kes yang dihadapinya,” katanya pada sidang media selepas Majlis Serah Terima Tugas Ketua Polis Negara dan Timbalan Ketua Polis Negara di Pusat Latihan Polis (PULAPOL), hari ini.

Dalam pada itu, Saifuddin berkata enam lagi kertas siasatan tatatertib dibuka oleh JIPS susulan beberapa video yang tular dalam kejadian di Taman Sri Gombak serta video tular pergaduhan dengan orang awam, baru-baru ini.

“Dengan tindakan yang diambil ke atas pegawai polis wanita itu diharap orang ramai tahu bahawa Polis Diraja Malaysia (PDRM) mempunyai kaedah dan mekanisme yang jelas untuk menangani perilaku sebegini.

“Kita biarkan pihak polis mengguna pakai undang-undang dan saluran dalaman seperti JIPS untuk menguruskan perilakunya yang menyebabkan ketidaktenteraman dalam kalangan masyarakat dan menimbulkan persepsi tidak baik terhadap PDRM,” katanya.

Sebelum ini, pegawai Wanita itu teruk dikecam warga net selepas tular video dia memperlekeh pangkat anggota bawahannya.

Dia kemudiannya dipanggil Polis Selangor ke Ibu Pejabat Polis Daerah (IPD) Gombak untuk dirakam keterangan sebelum ditahan.

Polis sebelum ini juga mengesahkan ada menerima laporan kejadian pegawai polis wanita yang dikenali sebagai ‘Inspektor Sheila’ itu berperang mulut dengan seorang wanita lain di parkir pusat beli-belah di Brickfields.


MPN pandang serius kenaikkan harga barang, rangka kertas cadangan

Pakar-pakar ekonomi telah diminta mengemukakan satu kertas cadangan kepada Majlis Pemulihan Negara (MPN) bagi mengatasi isu kos sara hidup dan kenaikan harga barang yang dihadapi oleh rakyat Malaysia sekarang, terutamanya golongan B40.

Pengerusi MPN, Tan Sri Muhyiddin Yassin berkata, golongan M40 juga terjejas dengan isu inflasi dan kenaikan harga barang.

‘’Sememangnya, saya memandang serius isu peningkatan harga barang sejak kebelakangan ini dan impaknya terhadap kebajikan rakyat. Sewaktu pandemik Covid-19, kerajaan telah membelanjakan lebih RM80 bilion secara suntikan langsung melalui 8 pakej rangsangan bagi membantu rakyat Malaysia yang terjejas,’’ katanya dalam kenyataan hari ini.

Hari ini Muhyiddin yang juga bekas Perdana Menteri menghadiri sesi perbincangan meja bulat anjuran Institut Masa Depan Malaysia berkenaan isu-isu ekonomi semasa bersama tokoh-tokoh ekonomi.

Mereka ialah Tan Sri Dr Sulaiman Mahbob, Tan Sri Nor Mohamed Yakcop dan Datuk Michael Kang merangkap ahli Majlis Pemulihan Negara serta pakar ekonomi Prof Emeritus Datuk Dr Norma Mansor dan Prof Dr Jamal Othman.

Turut hadir Ketua Perangkawan Malaysia, Datuk Seri Dr. Uzir Mahidin yang membentangkan kedudukan semasa ekonomi negara.

Muhyiddin berkata, Malaysia telah merekodkan pertumbuhan yang memberangsangkan pada kadar 5% bagi suku pertama tahun 2022 berbanding 3.6% bagi suku sebelumnya.

‘’Walaupun trend pemulihan negara menunjuk penambahbaikan, isu inflasi dan kenaikan harga barang keperluan perlu diberi tumpuan khusus mengambil kira faktor-faktor situasi global seperti konflik di Ukraine, perintah kawalan pergerakan di China serta kadar tukaran wang asing negara yang lemah.

‘’Sektor-sektor yang terjejas akibat pandemik COVID-19 terutama perladangan, perkhidmatan dan pembinaan juga masih berdepan isu kekurangan pekerja yang menjejaskan pemulihan dalam sektor tersebut,’’ katanya.

Dalam negara bergerak ke hadapan, Muhyiddin berkata, rangka pertumbuhan ekonomi makro yang dicatatkan akan lebih bermakna apabila ekonomi rakyat turut berkembang seiring.

‘’Kenaikan harga barang perlu diatasi dengan segera oleh semua pemegang taruh supaya rakyat dapat menikmati hasil pemulihan ekonomi pasca pandemik yang lebih menyeluruh dan bermakna, insya-Allah,’’ katanya. – Artikel kredit WartaRakyat


Russia tuntut penduduk Mariupol naikkan bendera putih, menyerah

Russia menuntut tentera Ukraine di bandar Mariupol yang terkepung, meletak senjata sebagai pertukaran untuk laluan selamat keluar dari bandar itu, tetapi Ukraine menolak tawaran berkenaan.

Permintaan Rusia menyusul beberapa jam selepas Moscow mengebom sebuah sekolah seni yang melindungi kira-kira 400 orang, menurut pihak berkuasa Ukraine.

Kolonel Jeneral Mikhail Mizintsev berkata Russia akan membenarkan dua koridor sebagai laluan keluar penduduk dari bandar tepi pantai itu, sama ada menuju ke timur di Russia atau barat di bahagian lain Ukraine.

Penduduk Mariupol diberi masa sehingga petang ini untuk menjawab tawaran itu, termasuk mereka menaikkan bendera putih. Russia tidak menyatakan tindakan yang akan diambil sekiranya tawaran itu ditolak.

Tetapi Timbalan Perdana Menteri Ukraine, Irina Vereshchuk berkata “tidak”.

“Tidak ada perbincangan berhubung peletakan senjata. Kami sudah memaklumkan kepada pihak Russia mengenai perkara ini,” katanya kepada media Ukraine Pravda. “Saya menulis: `Daripada membuang masa pada lapan muka surat surat, buka koridor sahaja.’”

Datuk Bandar Mariupol, Piotr Andryushchenko juga menolak tawaran itu sambil berkata dalam catatan Facebook bahawa beliau tidak perlu menunggu sehingga pagi untuk membalasnya, menurut agensi berita Interfax Ukraine.

Kementerian Pertahanan Russia juga berkata pihak berkuasa di Mariupol boleh menghadapi tribunal tentera jika mereka memihak kepada apa yang disifatkan sebagai “pengganas,” lapor agensi berita Russia, RIA Novosti.

Tawaran sebelum ini untuk membenarkan penduduk mengosongkan Mariupol dan bandar-bandar lain di Ukraine telah gagal atau hanya berjaya sebahagiannya, dengan pengeboman berterusan ketika orang awam berusaha melarikan diri.

Awal pagi Ahad, pihak berkuasa Ukraine berkata tentera Russia mengebom sebuah sekolah seni di Mariupol, dan mangsa yang dipindahkan dari bandar pelabuhan yang musnah itu menggambarkan bagaimana “pertempuran berlaku di setiap jalan,” beberapa minggu selepas pengepungan.

Bercakap menerusi sidang video hari ini, Presiden Ukraine, Volodymyr Zelenskyy berkata kira-kira 400 orang awam sedang berlindung di sekolah seni di bandar pelabuhan Laut Azov yang dikepung apabila ia dibom.

“Mereka berada di bawah runtuhan, dan kami tidak tahu berapa ramai daripada mereka yang terselamat,” katanya. – Agensi


Mas Ermieyati mahu semua rakyat di Melaka ada makanan atas meja

Menyedari kesempitan hidup yang dihadapi rakyat semasa berdepan cabaran pandemik Covid-19, Datuk Mas Ermieyati Samsudin mahu memastikan setiap rakyat di Melaka memiliki makanan terhidang atas meja dan tidak mahu melihat orang ramai susah.

Calon Ketua Menteri (KM) Melaka Perikatan Nasional (PN) itu berkata tidak mahu melihat orang ramai di Melaka tercicir berada dalam kesusahan dan meletak sasaran untuk memajukan pelbagai sektor ekonomi terutama perindustrian dengan menarik pelaburan tempatan dan asing.

Mas Ermieyati yang juga calon kerusi Dewan Undangan Negeri (DUN) Tanjung Bidara berkata tidak akan mengetepikan sumbangan belia dalam memajukan ekonomi negeri kerana mereka adalah penggerak utama pembangunan ekonomi terutama dalam sektor industri perkilangan.

“Saya seorang ibu yang dapat melihat bagaimana pandemik menghimpit ekonomi keluarga sedangkan yang paling penting ketika pandemik ialah kita ingin melihat makanan di atas meja.

“Jika saya menjadi Ketua Menteri, saya akan majukan ekonomi dalam pelbagai sektor, termasuk pelancongan,” katanya pada sidang media malam ini di Bilik Gerakan PN Tanjung Bidara di Kampung Padang Kemunting di sini malam ini.

Beliau berkata, pencalonannya sebagai Ketua Menteri memberikan kelebihan kepadanya untuk berhadapan dengan calon Dewan Undangan Negeri (DUN) daripada Barisan Nasional (BN), Datuk Seri Ab Rauf Yusoh dan calon Pakatan Harapan (PH), Zainal Hassan.

Ditanya mengenai hubungannya dengan Pengerusi PN Melaka, Datuk Mohd Rafiq Naizamohideen, Mas Ermieyati berkata, beliau akan berjumpa dengan pemimpin itu.

“Datuk Rafiq adalah pemimpin yang bertanggunghawab menjadikan PN seperti yang ada pada hari ini dan tanpa beliau, PN tidak akan mencapai tahap yang membanggakan seperti sekarang,” katanya.

Sementara itu, beliau berkata, daripada keseluruhan 10,133 pengundi di Tanjung Bidara, 52 peratus terdiri wanita dan berharap mendapat sokongan padu daripada golongan itu sambil tidak mengabaikan 48 peratus pengundi lelaki.

“Saya juga berharap jentera pilihan raya PN supaya melipatgandakan usaha bagi memastikan segala perancangan parti untuk melicinkan proses pengundian Sabtu ini,” katanya.

Pengerusi PN, Tan Sri Muhyiddin Yassin hari ini dengan mengesahkan Mas Ermieyati akan dilantik sebagai pemimpin nombor satu negeri Melaka.

Pengumuman tersebut juga mendekatkan beliau untuk menjadi Ketua Menteri wanita pertama di Malaysia.


1.04 juta kanak-kanak lengkap suntikan dos kedua vaksin Covid

Seramai 1,045,490 atau 29.4 peratus kanak-kanak berusia lima hingga 11 tahun telah melengkapkan dua dos suntikan vaksin Covid-19 sejak Program Imunisasi Covid-19 Kebangsaan Kanak-Kanak (PICKids) dilancarkan awal Februari lalu hingga semalam (14 Mei 2022).

Semalam sahaja, seramai 23,694 kanak-kanak telah melengkapkan suntikan dos kedua.

Manakala, 1,634,893 atau 46.0 peratus lagi kanak-kanak menerima suntikan dos pertama, menjadikan setakat ini sebanyak 2,680,383 dos vaksin Covid-19 telah diberikan kepada golongan itu.

PICKids akan ditamatkan pada 31 Mei dan selepas itu ibu bapa akan dikenakan bayaran jika mahu mendapatkan vaksin Covid-19 bagi anak-anak mereka.

Sementara itu, sebanyak 70,653,025 dos vaksin telah diberikan kepada populasi Malaysia, termasuk rakyat asing, sejak PICK diperkenalkan kerajaan pada 24 Februari tahun lalu hingga semalam.

Daripada jumlah itu, 26,920,418 atau 82.4 peratus telah menerima dos kedua, manakala 27,883,092 atau 85.3 peratus menerima sekurang-kurangnya satu dos.

Bagi golongan dewasa berusia 18 tahun dan ke atas pula, seramai 16,062,963 atau 68.3 peratus telah menerima suntikan dos penggalak.

Sebanyak 97.6 peratus atau 22,970,913 individu dewasa melengkapkan dos kedua, manakala 23,246,350 atau 98.8 peratus lagi menerima sekurang-kurangnya satu dos.

Sementara itu, 2,904,015 atau 93.3 peratus remaja berusia 12 hingga 17 tahun telah lengkap menerima dua dos, dan 3,001,849 atau 96.4 peratus lagi menerima doa pertama.


Kerjasama dengan PAS tak jamin UMNO rampas Selangor semula

Tidak ada jaminan UMNO akan dapat merampas semula Selangor yang diperintah Pakatan Harapan walaupun dengan kerjasama PAS sekalipun, kata Dr. Mohamad Khir Toyo.

Bekas Menteri Besar Selangor itu berkata masih sukar untuk membentuk kerajaan meskipun UMNO dan PAS bekerjasama pada pilihan raya umum depan nanti kerana tidak akan dapat majoriti yang mencukupi bagi menewaskan gabungan blok pembangkang itu.

“Malah, jika UMNO bekerjasama dengan Pas sekalipun, kita hanya mampu peroleh 17 kerusi sahaja, masih tidak mampu untuk membentuk kerajaan,” katanya dipetik laporan media.

Beliau juga mempertikaikan langkah yang cuba diusahakan Pengerusi Perhubungan UMNO negeri itu, Tan Sri Noh Omar untuk meminta autonomi daripada pemimpin tertinggi parti seperti di Sabah dalam usaha untuk memastikan kerjasama dengan PAS berjaya.

“Kalau nak kuasa autonomi, buat apa kita perlukan Presiden di atas? Sebab dia jauh lebih baik tahu apa yang perlu dibuat untuk parti. Jika tidak, kita tidak mungkin boleh menang di Melaka dan Johor.

“Perlu diingat, dulu UMNO ini dalam longkang, tiada siapa pun nak. Sekarang semua berebut nak masuk balik, dan kalau semua ingin mendapatkan autonomi, kita akan cacamarba,” katanya.

Khir juga menyifatkan Noh sepanjang mengemudi UMNO di Selangor masih gagal dalam mencari strategi yang ampuh dapat menawan hati rakyat.

“Bagi saya strategi yang dibuat di Selangor ini adalah strategi hanya untuk menang pilihan raya. Bukan untuk menang hati rakyat.

“Bila bercakap tentang manifesto, masing-masing pun tidak tahu apa itu manifesto sedangkan manifesto ini adalah suatu yang perlu dilaksanakan bagi mendekati hati rakyat.

“Sebab itu Rukun Islam cuma ada lima perkara, kalau 50 perkara, jenuh nak laksanakan. Kalau lima perkara ini, nak atau tidak, ia perlu dilaksanakan, ini contoh asas,” katanya lagi.


Pemerintah Dubai diarah bayar nafkah bekas isteri, anak £550 juta

Pemerintah Dubai Sheikh Mohammed bin Rashid Al-Maktoum pada Selasa diperintah membayar bekas isteri dan anak-anaknya sekitar 550 juta pound (kira-kira RM3.069 bilion) dalam apa yang dianggap sebagai penyelesaian perceraian tertinggi yang ditetapkan oleh mahkamah Inggeris.

Sheikh Mohammed diberitahu bahawa beliau mesti membayar Puteri Haya Bint Al Hussein, saudara tiri kepada Raja Jordan Abdullah II, sekali gus sebanyak 251.5 juta pound dan memberikan jaminan bank sebanyak 290 juta pound bagi menampung nafkah anak-anak dan keselamatan sehingga mereka dewasa.

Pemerintah Dubai yang berusia 72 tahun itu telah lama bergelut dalam proses undang-undang dengan bekas isterinya yang berusia 47 tahun, yang tinggal di London bersama dua anak mereka, Sheikha Al Jalila, 13, dan Sheikh Zayed, 9.

Oktober lalu, Mahkamah Tinggi mendapati Sheikh Mohammed telah membenarkan penggunaan perisian pengintipan untuk menggodam telefon bekas isterinya, dan seorang hakim berkata pemerintah Dubai itu telah “mengganggu dan menakut-nakutkan (dia) sebelum dia berlepas ke England”.

Hakim Philip Moor dalam keputusan penyelesaian perceraian itu berkata Sheikh Mohammed telah “menerima bahawa kekayaannya mencukupi untuk memenuhi sebarang perintah yang munasabah”.

Jurucakap Sheikh Mohamed berkata majikannya sentiasa memastikan keperluan anak-anaknya sentiasa mencukupi, dan enggan mengulas lanjut setelah mahkamah membuat keputusan.

Sebelum ini, penyelesaian perceraian tertinggi pernah direkodkan membabitkan 450 juta pound yang diperintah dibayar kepada bekas isteri jutawan Russia, Tatiana Akhmedova, pada 2016. Kes itu dibicarakan secara tertutup di Mahkamah Tinggi England dan Wales.

Tahun lalu, Sheikh Mohammed, yang juga Naib Presiden dan Perdana Menteri Emiriah Arab Bersatu, gagal dalam usaha undang-undang untuk menghalang penerbitan penghakimannya.

Pasangan itu bernikah pada 2004, kedua bagi Sheikh Mohamed. Beliau menceraikan Puteri Haya mengikut undang-undang syariah pada 2019, tanpa diketahui, menurut penghakiman mahkamah.

Puteri Haya dan anak-anaknya tinggal di sebuah berdekatan Kensington Palace di timur London yang diwarisi daripada bapanya, Allahyarham Raja Hussein Jordan. – Agensi


60,000 kemuka rayuan haji 2022

Seramai 60,000 individu mengemukakan rayuan bagi melaksanakan ibadah haji musim 2022, berbanding kuota yang diberikan Arab Saudi kepada Malaysia sebanyak 14,306 tempat.

Pengarah Eksekutif Haji Tabung Haji, Datuk Seri Syed Saleh Syed Abdul Rahman berkata individu yang terpilih dalam rayuan itu akan mengisi 1,000 tempat kosong susulan ada jemaah yang menolak panggilan.

“Bagi kekosongan, pemilihan didahulukan untuk rayuan mahram dan mereka yang dalam giliran untuk panggilan seterusnya,” katanya pada sidang media Operasi Haji Musim 1443H/2022M di Menara Tabung Haji, Kuala Lumpur hari ini.

Sebelum ini dilaporkan lebih 1,000 bakal jemaah haji Malaysia yang menerima tawaran mengerjakan ibadah itu bagi musim 2022, terpaksa menolak panggilan disebabkan pelbagai faktor termasuk masalah kesihatan.

Kuota haji Malaysia bagi musim 2022 adalah 14,306 iaitu 45 peratus daripada kuota tahunan yang biasa diterima dan peratusan sama terpakai kepada semua negara.

Tabung Haji akan memberikan maklumat mengenai butiran penerbangan dan lapor diri di stesen berlepas secara berperingkat mulai pada minggu depan dan penerbangan pertama pada 4 Jun manakala terakhir dijangka pada 2 Julai.

Katanya, jadual itu diperoleh selepas negara ini mendapat kelulusan penerbangan daripada Suruhanjaya Penerbangan Arab Saudi (GACA).

“Malaysia Airlines Berhad dan Saudia Airlines ditugaskan membawa semua 14,306 bakal jemaah menerusi kuota masing-masing sebanyak 50 peratus,” katanya.

Syed Saleh juga memaklumkan bakal jemaah yang dijadualkan menaiki penerbangan awal menunaikan ibadah haji tetapi positif Covid-19, masih berpeluang untuk ke Tanah Suci jika ada kekosongan penerbangan seterusnya.

Langkah itu katanya akan diambil sekiranya mereka positif ujian Real-Time Reverse Transcription-Polymerase Chain Reaction (RT-PCR) yang wajib dijalani dalam tempoh 48 jam sebelum melapor diri di stesen berlepas.

Dalam pada itu, beliau berkata Kerajaan Arab Saudi bersetuju meneruskan inisiatif prapelepasan, Makkah Route yang diperkenalkan secara perintis pada 2017 dan diteruskan hingga 2019.

“Ia sekali gus memudahkan proses prapelepasan meliputi pemeriksaan Jabatan Imigresen dan Kastam di Lapangan Terbang Antarabangsa Kuala Lumpur (KLIA).

“Semua proses ini akan dilakukan di Balai Berlepas KLIA. Sebaik saja tiba di Madinah atau Jeddah, jemaah tidak perlu lagi melalui proses ini, sebaliknya boleh menaiki bas ke hotel penginapan masing-masing.

“Agensi di Arab Saudi akan menguruskan dan membawa beg mereka ke hotel. Proses ini tidak akan mengambil masa lama, iaitu antara 30 minit hingga sejam saja berbanding empat hingga 10 jam sebelum ini,” katanya.

Beliau turut memaklumkan, bakal jemaah perlu melapor diri enam jam sebelum penerbangan, dengan waris hanya dibenar untuk menurunkan (drop-off) mereka dan dilarang menunggu di stesen berlepas.


Kerajaan rancang kurangkan 181 SOP kepada 10: Hishammuddin

Kerajaan sedang berusaha memperkemas prosedur operasi standard (SOP) berkaitan Covid-19 sedia ada daripada 181 kepada 10 sahaja yang merangkumi keempat-empat fasa dalam Pelan Pemulihan Negara (PPN).

Langkah itu bagi memudahkan rakyat, pihak industri dan penguat kuasa lebih memahami SOP berkenaan, kata Menteri Kanan Pertahanan, Datuk Seri Hishammuddin Hussein.

“Langkah memperkemas SOP yang telah diguna pakai selama lebih setahun ini tentunya akan mengambil sedikit masa namun kerajaan komited untuk menyelesaikannya sebelum peralihan ke fasa endemik,” katanya pada sidang media mengenai hasil Mesyuarat Kuartet Menteri Covid-19.

Hadir sama pada sidang media di bangunan Parlimen itu ialah Menteri Kesihatan Khairy Jamaluddin; Menteri Komunikasi dan Multimedia Tan Sri Annuar Musa; Menteri Kewangan Tengku Datuk Seri Zafrul Tengku Abdul Aziz; dan Ketua Pengarah Kesihatan Tan Sri Dr Noor Hisham Abdullah.

Hishammuddin berkata, bagi menentukan bagaimana SOP sedia ada dapat diperkemaskan, kerajaan bukan hanya mengambil kira data sains khususnya daripada Kementerian Kesihatan (KKM), tetapi juga maklum balas serta pandangan daripada pakar-pakar dan golongan industri.

“Perkembangan mengenainya akan dimaklumkan dari masa ke masa, kita mungkin akan mengambil masa dua hingga tiga minggu untuk menyelesaikannya,” katanya sambil menjelaskan Mesyuarat Jawatankuasa Khas Pengurusan Pandemik telah bersetuju untuk membenarkan beberapa kelonggaran baharu yang dinilai berada pada tahap risiko rendah.

Beliau berkata dalam menetapkan kelonggaran tersebut, kerajaan mengambil kira tekanan, kepenatan dan kelesuan rakyat selepas lebih setahun berada dalam situasi pandemik yang membataskan aktiviti dan pergerakan.

“Situasi ini tidak boleh dibiarkan berlarutan kerana berisiko membawa kepada kesan yang lebih serius terutama menjejaskan kesihatan mental. Perdana Menteri akan mengumumkan beberapa kelonggaran tambahan bagi sektor sosial dan ekonomi dalam masa terdekat nanti,”katanya.

Mengenai pembukaan lebih banyak sektor pelancongan negara, Hishammuddin berkata ianya akan bergantung kepada kejayaan Gelembung Pelancongan Projek Rintis Pulau Langkawi.

Justeru, beliau menegaskan Kementerian Pelancongan, Seni dan Budaya (MOTAC) perlu membuktikan projek rintis itu berjaya, bagi meyakinkan kerajaan untuk membenarkan pembukaan lebih banyak aktiviti pelancongan di seluruh negara.

Beliau berkata menerusi projek rintis itu Mesyuarat Kuartet Menteri Covid-19 mahukan MOTAC menggariskan prosedur operasi standard (SOP) yang betul-betul boleh dipatuhi rakyat dan pemain industri, termasuk keperluan membuat ujian saringan Covid-19 sebelum melancong untuk mengelak peningkatan penularan wabak itu.

“Apa yang penting sekali, mereka yang pergi ke Pulau Langkawi perlu berdisplin (mematuhi SOP) dan telah menerima vaksin. Sekiranya projek ini (Pulau Langkawi) gagal, kita tidak akan buka tempat lain (pelancongan).

“Ia menjadi tanggungjawab Nancy (Datuk Seri Nancy Shukri) dan MOTAC untuk membuktikan kepada kami bahawa mereka boleh lakukan di Langkawi sebelum dibuka tempat-tempat lain,” katanya.


Johor pula melepasi 50 peratus individu lengkap divaksin

Hanya empat sahaja lagi negeri iaitu Perak, Kedah, Kelantan, dan Sabah yang belum mencapai 50 peratus daripada populasi dewasanya melengkapkan suntikan vaksin Covid-19.

Pada 29 Ogos lalu, Perdana Menteri Datuk Seri Ismail Sabri Yaakob telah mengarahkan kadar pemberian vaksin di enam negeri dipertingkatkan melebihi 50 peratus menjelang hujung bulan September.

Ini kerana pada tarikh itu, Terengganu merekodkan sebanyak 46.2 peratus pemberian vaksin, Perak (46.5 peratus), Johor (44.9 peratus), Kelantan (43.2 peratus), Kedah (43 peratus) dan Sabah sebanyak 37.1 peratus.

Namun, kelmarin Terengganu menjadi negeri pertama daripada enam negeri itu melepasi peratusan sasaran itu apabila sudah mencapai 50.8 peratus atau 410,956 individu daripada populasi dewasanya telah melengkapkan dos vaksinasi masing-masing, berbanding 49.1 peratus yang dicatatkan pada 31 Ogos lalu.

Rekod yang dikeluarkan Jawatankuasa Khas Jaminan Akses Bekalan Vaksin Covid-19 (JKJAV) hari ini pula menunjukkan Johor menjadi negeri kedua daripada enam negeri berkenaan yang melepasi peratusan sasaran itu.

Data itu menunjukkan semalam sahaja 32,691 populasi dewasa di Johor telah melengkapkan dos vaksin masing-masing, sekali gus menjadikan 50.0 peratus atau 1,355,638 daripada jumlah penduduk negeri itu yang menerima dos kedua.

Empat negeri lagi belum mencapai 50 peratus, di mana Perak kini mencatat 48.9 peratus; Kedah (47.9%); Kelantan (47.6%); dan Sabah (41.5%).

Dari segi jumlah kumulatif pemberian dos vaksin sejak Program Imunisasi Covid-19 Kebangsaan (PICK) dilancarkan pada Februari lalu, sehingga kini 65.9 peratus atau 15,429,300 populasi dewasa telah melengkapkan dos masing-masing, dan 85.9 peratus atau 20,115,233 lagi menerima sekurang-kurangnya satu dos suntikan.

Secara keseluruhannya lebih 35.51 juta dos, termasuk vaksin dos tunggal, telah diberikan kepada penduduk di negara ini.

Wilayah Persekutuan Labuan menjadi negeri tertinggi dari segi peratusan populasi dewasa melengkapkan dos vaksin apabila mencatatkan 94.7 peratus, diikuti Lembah Klang (94.1 peratus).

Semalam sahaja, sebanyak 369,280 dos vaksin diberikan, membabitkan 181,635 penerima dos pertama dan 187,645 dos kedua.


Pemandu lori disyaki mabuk rempuh lima kereta, seorang maut

Seorang pemandu lori ditahan kerana disyaki memandu di bawah pengaruh alkohol dan terlibat dalam kemalangan membabitkan lima kenderaan lain di Pasir Gudang di sini, semalam.

Ketua Polis Daerah Seri Alam Supt Mohd Sohaimi Ishak berkata dalam kejadian pukul 6.30 petang itu, lori jenis Scania yang dipandu lelaki berusia 37 tahun itu dari arah Pasir Gudang menghala ke Johor Bahru terbabas, lalu memasuki laluan bertentangan dan merempuh lima kenderaan lain.

Beliau berkata susulan nahas itu, seorang lelaki berusia 21 tahun yang memandu Perodua Alza meninggal dunia ketika menerima rawatan di Hospital Sultan Ismail (HSI) di sini manakala seorang lagi lelaki berusia 46 tahun memandu Proton Waja masih dirawat di Zon Kuning HSI, lapor Bernama.

“Bagaimanapun, pemandu lori hanya mengalami luka kecil, manakala tiga lagi pemandu, dua memandu Perodua Axia dan seorang memandu Proton Wira tidak mengalami sebarang kecederaan,” katanya dalam satu kenyataan di sini, hari ini.

Mohd Sohaimi berkata pemandu lori terbabit ditahan semalam di bawah Seksyen 44(1) Akta Pengangkutan Jalan 1987 bagi membantu siasatan.

Beliau berkata pihak polis memandang serius kejadian melibatkan pemandu mabuk dan tidak akan berkompromi dengan individu yang memandu di bawah pengaruh alkohol.

Kejadian kemalangan berkenaan turut tular di media sosial.


Penduduk Hulu Terengganu lari ke bukit berjaya diselamatkan

Ratusan mangsa banjir dari PPSK (Projek Penyusunan Semula Kampung) Felcra Gunung Menerong dekat Ajil di Hulu Terengganu, yang terpaksa melarikan diri ke kawasan bukit di ladang kelapa sawit berikutan rumah mereka ditenggelami air, telah berjaya diselamatkan.

Perkara tersebut disahkan oleh Ahli Dewan Undangan Negeri Ajil Maliaman Kassim ketika dihubungi Bernama petang ini.

“Betul, semua mangsa banjir di atas bukit yang tular itu telah pun selamat. Cuma saya tiada maklumat terperinci mengenainya…. yang penting semua sudah selamat,” katanya.

Sementara itu, seorang ahli keluarga mangsa banjir tersebut, Mohd Naqiuddin Hakimi Khairul Anuar, 31, berkata dia telah dapat menghubungi semula adiknya yang turut terperangkap di bukit tersebut pada 6 petang tadi.

“Adik saya Fazeera Izyanie, 29, memaklumkan kesemua mangsa banjir telah mendapat bantuan dari penduduk Kampung Felda Tersat, yang menyelamatkan mereka dari bukit itu.

“Penduduk Kampung Felda Tersat berganding bahu membawa bot dan meredah laluan berbukit untuk menyelamatkan mangsa banjir di bukit tersebut, dan kesemua mereka kini dilaporkan selamat,” katanya ketika dihubungi Bernama hari ini.

Pagi tadi, tular di media sosial beberapa video dan gambar yang memaparkan ratusan penduduk terpaksa berlindung di bukit itu, setelah kesemua rumah di kampung itu ditenggelami air.

Sementara itu keadaan sama turut berlaku di Hulu Terengganu sejak awal pagi tadi, sehingga menyebabkan ada penduduk kampung terpaksa menyelamatkan diri ke kawasan bukit kerana air naik terlalu pantas.

Wan Suzana Wan Sulong, 37, berkata ibunya yang berusia 70 tahun bersama dua anak saudaranya (10 hingga 13 tahun – dua lelaki, seorang perempuan), hanya sempat melarikan diri ke bukit berdekatan rumah ibunya di Kampung Bukit Gemuruh dekat sini bersama jiran sekampung.

“Emak saya beritahu air naik terlalu cepat, tak dapat nak buat apa-apa. Mereka ramai-ramai selamatkan diri naik ke bukit dekat rumah,” katanya ketika ditemui Bernama di Jalan Sekayu di sini, hari ini.

Wan Suzana berkata adiknya, Wan Mazira Wan Sulong, 33, yang tinggal di kampung bersebelahan (Kampung Menjing) pula sempat berpindah ke pusat pemindahan sementara (PPS) di Sekolah Kebangsaan Bukit Gemuruh bersama dua anak berusia sembilan bulan dan 14 tahun.

“Rumah emak dan rumah adik tenggelam sampai bumbung, seumur hidup saya, inilah pertama kali banjir besar macam ni, belum pernah jadi lagi. Kalau naik air pun sikit saja,” katanya yang memberitahu PPS didiami adiknya turut dinaiki air sehingga ke tingkat dua sekolah.

Sementara itu Sahabuzan Ahmad, 52, dari Kampung Tanjung Putat di sini berkata kali terakhir banjir besar seperti ini berlaku adalah sekitar 1988.


Jangan terpengaruh dengan munafik politik Anwar : Azmin

Pengerusi Perikatan Nasional (PN) Selangor, Datuk Seri Mohamed Azmin Ali menyeru pengundi DUN Hulu Kelang agar tidak terpengaruh dengan kemunafikan politik Datuk Seri Anwar Ibrahim.

Beliau mendakwa, Perdana Menteri itu merupakan pengkhianat nombor satu di negara ini.

“Kalau dengar di Taman Permata malam tadi, ada dia bicara soal ekonomi rakyat? Ada dia bicara soal kos sara hidup rakyat? Yang dia serang, maki hamun…ini pengkhianat!

“Siapa pengkhianat? Dia nak cuba serang saya supaya orang Taman Permata tolak saya kerana saya pengkhianat.

“Saya nak menyeru kepada orang Taman Permata, jangan terpengaruh dengan munafik politik seperti Anwar Ibrahim. Pengkhianat sebenarnya, pengkhianat nombor wahid (satu) kepada negara dan rakyat adalah Anwar Ibrahim,” katanya ketika Ceramah Kelompok DUN Hulu Kelang di Taman Permata, malam tadi.

Mohammed Azmin yang juga bekas Menteri Besar Selangor mendakwa Anwar seorang yang munafik kerana berjanji namun tidak menunaikannya.

“Kerana buka mulut pembohong, janji nak turunkan harga minyak sudah lapan bulan tak turun. Itu apa namanya?

“Orang yang berbohong dalam hukum Islam apa dia? Munafik. Dia tipu itu munafik, orang yang berjanji tak tunaikan janji itu juga adalah faktor orang munafik.

“Dia janji nak turunkan harga minyak, dia tak turunkan, dia janji nak lawan perasuah, dia sudah dakap perasuah. Setiap hari sebut sakau, sakau, sakau…kepala sakau sebelah kanan dia. Maknanya dia bohong kita,” katanya.

Malah beliau turut mengambil contoh soal kepimpinan Perdana Menteri Singapura, Lee Hsien Loong yang menggantung tugas Menteri Pengangkutannya, S Iswaran susulan terlibat siasatan rasuah.

“Berbeza dengan kerajaan Singapura, lihat sendiri bagaimana PM Singapura yang dengan berani dan tegas hanya sebulan lalu ada seorang menteri pengangkutan yang baru dilaporkan ada elemen salah guna kuasa dan rasuah. Belum didakwa di mahkamah. Baru siasatan, PM dah keluar arahan bertulis digantung sehingga selesai.

“PM Malaysia? ‘Oleh kerana ada 47 pertuduhan rasuah, oleh kerana kamu sudah disabitkan kesalahan di peringkat Mahkamah Tinggi maka aku mengiktiraf kamu sebagai juara maka aku angkat kamu sebagai Timbalan Perdana Menteri’. Malu kita rakyat Malaysia,” katanya.


Tunggakan cukai RM1.7 bilion: Pendengaran rayuan Najib dan anak didengar hari ini

Pendengaran bagi kes rayuan Datuk Seri Najib Razak dan anaknya, Datuk Mohd Nazifuddin dalam isu tunggakan cukai pendapatan berjumlah melebihi RM1.7 bilion berjalan hari ini.

Najib dan anaknya membuat rayuan di Mahkamah Persekutuan sebelum ini berhubung penghakiman terus diperoleh Lembaga Hasil Dalam Negeri (LHDN) terhadap mereka.

Peguam bela, Tan Sri Muhammad Shafee Abdullah mewakili bekas Perdana Menteri menyampaikan hujah di hadapan panel lima hakim yang diketuai Tan Sri Abang Iskandar Abang Hashim.

Turut bersidang ialah Hakim Datuk Mohamad Zabidin Mohd. Diah, Hakim Tan Sri Nallini Pathmanathan, Datuk Mary Lim Thiam Suan dan Datuk Abu Bakar Jais.

Pada 25 Jun 2019, kerajaan menerusi LHDN memfailkan saman terhadap Najib menuntut beliau membayar RM1.69 bilion bagi cukai pendapatan yang belum dibayar, kadar faedah lima peratus setahun dari tarikh penghakiman, kos dan relif lain yang difikirkan wajar oleh mahkamah.

LHDN, melalui kerajaan Malaysia juga memfailkan writ saman terhadap Mohd. Nazifuddin pada 24 Julai 2019, mendakwanya masih belum membayar cukai untuk tahun taksiran dari 2011 hingga 2017 berjumlah RM37,644,810.73 seperti yang dinyatakan melalui notis taksiran bertarikh 15 Mac 2019.

Pada Julai 2020, dua Mahkamah Tinggi Kuala Lumpur membenarkan permohonan Lembaga Hasil Dalam Negeri (LHDN) untuk memasukkan penghakiman terus bagi mendapatkan semula tunggakan cukai sebanyak RM1.69 bilion daripada Najib dan RM37.6 juta daripada Nazifuddin, bagi tempoh antara 2011 dan 2017.

Najib dan Mohd. Nazifuddin kemudian merayu terhadap keputusan Mahkamah Tinggi Kuala Lumpur yang dikeluarkan pada 22 dan 6 Julai 2021 oleh Hakim Datuk Ahmad Bache dan Hakim Datuk Ahmad Zaidi Ibrahim.

Mereka bagaimanapun gagal untuk mengetepikan penghakiman terus itu.


Jho Low masih diburu: Bukit Aman

Ahli perniagaan dalam buruan Jho Low yang dituduh terlibat dalam penyelewengan berbilion-bilion ringgit dana 1Malaysia Development Berhad (1MDB) bersama bekas Perdana Menteri Datuk Seri Najib Razak, masih dicari.

Dia yang didakwa berada di belakang tabir skandal kewangan paling besar dalam sejarah dunia hingga memalukan Malaysia dipercayai bersembunyi di tiga tempat iaitu Hong Kong, Macau dan China.

Sehingga kini, Najib dan dua eksekutif bank Goldman Sachs, Tim Leissner dan Roger Ng didakwa di mahkamah berhubung penyelewengan dana 1MDB.

Najib yang juga Pengerusi Lembaga Penasihat Barisan Nasional (BN) telah didapati bersalah dan dijatuhkan hukuman penjara 12 tahun serta denda RM210 juta, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).

Pada 28 Julai 2020, Mahkamah Tinggi Kuala Lumpur memerintahkan Najib dipenjarakan 10 tahun masing-masing bagi tiga tuduhan pecah amanah wang RM42 juta milik SRC.

Hakim turut memerintahkan Najib dipenjara 12 tahun penjara dan denda RM210 juta (jika gagal bayar, lima tahun penjara) bagi tuduhan menyalahgunakan kedudukan.

Bagi tuduhan pengubahan wang haram pula, hakim memerintahkan Najib dipenjara 10 tahun bagi setiap tuduhan.

Walaupun hukuman penjara itu berjumlah 72 tahun, namun hakim bagaimanapun memerintahkan semua hukuman penjara berjalan serentak. Ini bermakna Najib hanya perlu menjalani hukuman penjara 12 tahun.

Pada 8 Disember tahun lalu, Mahkamah Rayuan sebulat suarat mengekalkan sabitan salah dan hukuman penjara dijatuhkan Mahkamah Tinggi Kuala Lumpur, selain menolak penjelasan Najib bahawa semua tindakannya adalah demi ‘kepentingan negara’, sebaliknya

Pengerusi Panel Tiga Hakim Mahkamah Rayuan, Datuk Abdul Karim Abdul Jalil ketika membacakan hukuman berkata tindakan Najib bukan demi kepentingan negara sebaliknya hanya memalukan negara.

Bagaimanapun, Mahkamah Rayuan membenarkan penangguhan hukuman penjara sementara bekas Perdana Menteri itu menunggu keputusan rayuan di Mahkamah Persekutuan.

Sementara itu, memetik laporan BH hari ini, Pengarah Jabatan Siasatan Jenayah (JSJ) Bukit Aman, Datuk Seri Abd Jalil Hassan menjelaskan polis masih giat mengesan Jho Low untuk dibawa pulang bagi menghadapi proses perbicaraan.

Menurutnya nama Jho Low juga sudah disenarai sebagai individu dikehendaki kategori notis merah oleh Polis Antarabangsa (Interpol).

“Kita masih buru Jho Low dan siasat di negara mana ahli perniagaan itu bersembunyi. Dalam hal ini, kita mendapat kerjasama INTERPOL.

“Bagaimanapun, tiada maklumat atau perkembangan baharu berhubung kes berkenaan boleh dikongsikan setakat ini,” katanya.

Pada 4 Disember 2018, Mahkamah Majistret Kuala Lumpur mengeluarkan waran tangkap terhadap Jho Low bagi membantu siasatan skandal MDB.

Sejak itu, pelbagai usaha dilakukan oleh pihak berkuasa Malaysia untuk membawa ahli perniagaan itu pulang.


Berdepan peningkatan kes Omicron, negara sudah bersiap-sedia: Khairy

Malaysia dilihat lebih bersedia untuk menangani lonjakan kes Covid-19 varian Omicron selain berpengalaman dalam melindungi golongan rentan, kata Menteri Kesihatan Khairy Jamaluddin Abu Bakar.

Dalam tweetnya hari ini, Khairy berkata keadaan tidak sama seperti Jun hingga September tahun lepas kerana kini, negara lebih bersedia susulan pelaksanaan vaksinasi di bawah Program Imunisasi Covid-19 Kebangsaan (PICK), menurut laporan Bernama.

“Lebih sebulan lepas, saya berkata bahawa kita menjangkakan Omicron akan menjadi dominan di sini seperti yang berlaku di tempat-tempat lain dan apabila ia berlaku, kes akan meningkat. Itulah, sebabnya kita mempercepatkan program pemberian suntikan dos penggalak.

“Kini, kita dapat melihat ramalan peningkatan cepat kes. Bagaimanapun, tidak perlu panik. Terdapat petunjuk kukuh untuk penyahgadingan antara kesan yang teruk dengan jumlah kes,” katanya.

Beliau berkata program vaksinasi untuk orang dewasa, remaja dan tidak lama lagi untuk kanak-kanak berumur 5 hingga 12 tahun berjalan lancar dengan penggunaan hospital masih terkawal.

“Sebab itulah, kita boleh memendekkan tempoh kuarantin, membenarkan orang ramai mengawal diri dan mengawal gangguan pada tahap minimum,” tambahnya.

Khairy berkata dengan lebih 50 peratus individu dewasa dan hampir 70 peratus warga emas telah menerima dos penggalak Covid-19 masing-masing, beliau berharap semua pihak dapat mengharungi gelombang Omicron melalui pendekatan teliti yang ditentukur dan berkadaran.

“Ikut SOP (prosedur operasi standard). #TRIIS. Dapatkan dos penggalak. Pastikan anak-anak anda divaksin. Kita boleh melakukan ini,” katanya.


19 syarikat kartel daging kaut untung cecah RM52 juta setahun

Polis menangkap 36 individu yang terbabit dengan 19 syarikat pengedar sejuk beku yang dikenal pasti ‘berkomplot’ dalam kegiatan kartel daging import, dua hari lalu.

Operasi serentak di enam negeri itu membabitkan tujuh di Johor, Wilayah Persekutuan Kuala Lumpur (empat), Selangor (empat), Perak (satu), Pulau Pinang (dua) dan Kedah (satu).

Pengarah Jabatan Siasatan Jenayah (JSJ) Bukit Aman Datuk Huzir Mohamed berkata, 19 syarikat itu didapati ‘berkomplot’ dengan sebuah syarikat, yang merupakan pengimport daging sejuk beku yang sah dari Brazil.

“Mengikut permit pengimport, syarikat ini hanya layak untuk mengimport sebanyak 27 tan daging bagi satu permit yang dikeluarkan. Hasil siasatan mendapati syarikat berkenaan hanya menggunakan empat daripada lima permit pengimport yang dikeluarkan, bagi tahun 2020.

“Bagaimanapun, syarikat itu didapati telah mengedarkan lebih daripada 1,000 tan kepada 202 pelanggan, yang dibuktikan melalui invois yang dirampas. Siasatan juga mendapati keuntungan tahunan 19 syarikat ini adalah antara RM1 juta hingga RM52 juta,” kata beliau kepada pemberita di Ibu Pejabat Polis Kontinjen Johor, hari ini.

Dalam Op Kartel Daging yang dijalankan, JSJ menahan 26 lelaki dan 10 wanita berusia antara 28 hingga 67 tahun. Daripada jumlah itu, 34 daripadanya adalah pengarah syarikat dan dua lagi adalah pengurus syarikat.

Selain mengimport dari syarikat di Brazil, pengimport itu juga menerima bekalan daripada syarikat tempatan, dan bekalan yang diterima akan dibungkus semula sebelum diedarkan kepada pelanggan.

Katanya, syarikat terbabit juga didapati telah menempah kotak berlogo halal, untuk membungkus semula daging yang diimport dari Brazil, dan yang diterima dari syarikat tempatan bagi memenuhi permintaan pelanggan.

“Kita dapati syarikat ini banyak menerima tempahan, kerana menawarkan harga yang lebih murah berbanding syarikat pembekal daging halal lain, serta kemudahan pembayaran kredit selama tiga bulan berbanding syarikat lain, yang hanya menerima pembayaran secara ‘Cash on Delivery’ menjadi faktor utama kepada tempahan tinggi diterima syarikat berkenaan.

Katanya, siasatan pihak polis mendapati kegiatan itu telah menyebabkan timbulnya isu keraguan status halal terhadap bekalan daging yang ada di pasaran.

Huzir berkata, kegiatan itu bukan sahaja memberi kesan kepada umat Islam, tetapi juga kepada seluruh rakyat Malaysia, di mana daging yang dibungkus semula itu juga tidak dapat disahkan tahap kebersihan dan tidak diperakui oleh pihak veterinar.

Dalam masa sama beliau berkata, polis masih meneruskan usaha memburu dua lelaki yang dipercayai dalang utama kes berkenaan iaitu, Tan Siew Huak berasal dari Ulu Tiram, dekat sini dan Wong Ah Kheong dari Kuantan, Pahang.


Polis tahan dalang kes rogol 19 tahun lalu hasil siasatan profil DNA

Jabatan Siasatan Jenayah (JSJ) Bukit Aman menahan seorang lelaki, kelmarin (9 Jun 2022), yang dipercayai mendalangi perbuatan rogol 19 tahun lalu di Bagan Serai, Perak, sekali gus berjaya menyelesaikan kes itu.

Pengarah JSJ Datuk Seri Abd Jalil Hassan berkata suspek berusia 40 tahun itu ditahan menerusi maklumat yang diperoleh daripada data profil asid deoksiribonukleik (DNA).

“Berbekalkan maklumat yang diperoleh daripada data profil DNA, JSJ Bukit Aman sekali lagi berjaya menangkap seorang lelaki berumur 40 tahun bagi membantu siasatan kes rogol yang berlaku pada 2003 di Bagai Serai, Perak.

“Tangkapan telah dilakukan pada 9 Jun 2022 kira-kira jam 9.30 malam di bagan Serai.

“Suspek ditahan reman di Ibu Pejabat Polis Daerah (IPD) Kerian selama empat hari bermula 10 Jun (semalam) hingga Isnin ini bagi membantu siasatan kes yang disiasat mengikut Seksyen 376 Kanun Keseksaan,” katanya dalam kenyataan malam ini.

Abd Jalil berkata, siasatan lanjut sedang dijalankan dan kertas siasatan akan segera dirujuk kepada Jabatan Peguam Negara untuk tindakan mendapatkan arahan bagi tujuan pertuduhan.

“PDRM akan terus berusaha dengan pelbagai pendekatan dalam mengesan dan menahan penjenayah meskipun menghadapi kekurangan maklumat pada awal siasatan.

“Ini termasuk menggunakan kaedah saintifik melalui data profil DNA bagi mengenal pasti identiti suspek untuk dibawa ke muka pengadilan,” katanya.

Selain itu, beliau turut meminta masyarakat agar menyalurkan sebarang maklumat berkaitan kejadian yang menyalahi undang-undang dalam usaha membanteras kegiatan jenayah untuk memberi keadilan kepada mangsa.


Militan: Polis Indonesia kawal ketat gereja ketika Krismas

Hampir 180,000 anggota polis Idonesia (Polri) dikerah melakukan kawalan ketat di semua gereja di negara itu pada sambutan Krismas 25 Disember ini bagi mengelak kejadian tidak diingini, khususnya serngan pengganas.

Semua gereja akan dibuka sepanjang tempoh Krismas bagi membolehkan penganut Kristian menghadiri upacara keagamaan, walaupun terdapat ancaman yang ditimbulkan oleh varian baharu Covid-19, Omicron, dan kemungkinan serangan oleh pelampau.

Indonesia mempunyai lebih daripada 11,000 gereja Protestan dan Katolik, menurut Kementerian Hal Ehwal Ugama negara itu.

Sejak beberapa minggu lalu, puluhan pelampau, termasuk mereka yang disyaki anggota Jemaah Islamiyah (JI), ditahan di seluruh negara.

Pihak berkuasa negara itu berkata mereka tidak mahu melihat berulangnya serangan pengganas di berpuluh-puluh gereja di Sumatera, Jawa dan Nusa Tenggara Barat seperti yang berlaku pada malam Krismas tahun 2000, membunuh 18 orang dan mencederakan ramai yang lain.

Sejumlah besar anggota polis juga ditempatkan di gereja yang pernah diserang sebelum ini, termasuk Gereja Katolik Santa Maria dan dua gereja Protestan di Surabaya, Jawa Timur, yang menjadi sasaran pengebom berani mati yang membunuh 19 orang pada Mei 2018.

Polis juga akan mengawal ketat 31 gereja, termasuk Katedral Sacred Heart of Jesus di Makassar di Sulawesi Selatan, yang diserang tahun ini.

“Kami akan mengerahkan 177,212 anggota polis ketika Krismas tahun ini,” kata Penolong ketua Operasi Polri, Imam Sugianto sambil menjelaskan anggota polis juga akan mengawal pusat beli-belah dan lokasi pelancongan.

Katanya, polis akan dibentu anggota tentera dalam operasi yang dikenali sebagai ‘Operation Candle’ mulai 24 Disember 2021 hingga 2 Januari 2022. – Agensi


Tinggal 2.8 peratus individu dewasa belum divaksin sehingga semalam

Lebih 22.76 juta atau 69.7 peratus individu berusia 12 tahun ke atas telah melengkapkan suntikan vaksin Covid-19 sama ada vaksin dua dos atau vaksin dos tunggal, sejak Program Imunisasi Covid-19 Kebangsaan (PICK) dilancarkan 24 Februari lalu hingga semalam.

Sementara itu, 77.2 peratus atau lebih 25.76 juta lagi menerima sekurang-kurangnya satu dos, manakala 21,477 lagi menerima dos penggalak, lapor Kementerian Kesihatan menerusi laman sesawang COVIDNOW hari ini.

Secara keseluruhan sebanyak 47,838,886 dos telah diberikan dengan semalam sahaja 115,302 individu lengkap divaksinasi, 16,216 lagi menerima sekurang-kurangnya satu dos, dan 2,662 lagi menerima suntikan dos penggalak.

Dalam tempoh sama juga jumlah individu dewasa yang lengkap divaksinasi meningkat kepada 21,960,911 atau 93.8 peratus, manakala 22,745,310 atau 97.2 peratus lagi melengkapkan suntikan vaksin masing-masing.

Hanya tinggal 2.8 peratus sahaja lagi individu dewasa yang tidak divaksin. Keseluruhannya sehingga semalam, lebih 44.56 juta dos vaksin diberikan kepada golongan dewasa di negara ini.

Sementara itu, KKM juga melaporkan 25.6 peratus atau 806,330 remaja berusia 12 hingga 16 tahun telah lengkap divaksin, dan 78.2 peratus atau 2,463,207 lagi menerima sekurang-kurangnya dos pertama daripada vaksin dua dos.

Sejumlah 3,269,537 dos vaksin telah diberikan kepada remaja sejak program imunisasi remaja dilancarkan 20 September lalu. Semalam sahaja sebanyak 89,897 remaja lengkap divaksinasi, manakala 11,518 lagi menerima sekurang-kurangnya satu dos.


Lapor jika klinik swasta naikkan caj ujian Covid-19 melebihi harga siling

Orang ramai boleh membuat aduan sekiranya didapati ada klinik atau pusat perubatan swasta mengenakan caj ujian Covid-19 melebihi harga ditetapkan kerajaan.

Menteri Kesihatan, Datuk Seri Dr Adham Baba berkata kerajaan menetapkan harga siling bagi ujian Real-Time Reverse Transcription-Polymerase Chain Reaction (RT-PCR) sebanyak RM150.

Katanya, di Semenanjung, rapid molecular yang membolehkan ujian diperoleh dengan pantas ditetapkan pada RM270, manakala Rapid Test Kit (RTK) Antigen (RTK-Ag) pada harga RM60, sementara ujian pantas mengesan antibodi pada kadar RM50.

Beliau berkata, harga siling RT-PCR di Sabah dan Sarawak pula ditetapkan sebanyak RM200; rapid molecular (RM350), RTK-Ag (RM80) dan ujian pantas antibodi (RM70).

“Harga siling untuk ujian seperti RT-PCR sebanyak RM150 tetapi jika pihak kesihatan swasta mahu mengenakan kadar lebih, mereka perlu menyediakan bil terperinci kerana harga siling itu hanya untuk ujian saja.

“Terpulang kepada pelanggan untuk terima atau tidak bayaran dikenakan sektor kesihatan swasta itu selepas meneliti bil terperinci berkenaan,” katanya hari ini.

Memetik laporan Berita Harian Dr Adham berkata, pihak perkhidmatan kesihatan swasta sepatutnya menyerap kos bagi membantu masyarakat membuat ujian saringan kerana harga kos untuk setiap kit ujian lebih rendah daripada harga perlu dibayar pelanggan.

Katanya, pihaknya sudah membuat perbandingan dan mendapati makmal serta klinik swasta masih boleh mendapat keuntungan daripada perkhidmatan ujian Covid-19, manakala harga siling ditetapkan sudah mengambil kira faktor logistik dan mesin diperlukan untuk ujian rapi molecular.

Pada masa sama, beliau berkata, beribu-ribu pengguna memerlukan perkhidmatan ujian saringan dan pengesanan Covid-19 ketika ini, justeru, pihak perkhidmatan kesihatan swasta masih boleh mendapat keuntungan.

Dr Adham juga berkata, memandangkan pengambilan sampel ujian Covid-19 menggunakan air liur lebih memudahkan petugas kesihatan, harga caj perkhidmatan yang dikenakan pihak swasta juga perlu lebih murah berbanding pengambilan sampel menggunakan kaedah calitan hidung dan tekak.

Dr Adham berkata, pihak swasta juga tidak perlu menaikkan harga ujian kerana sekarang ini tempoh darurat, selain kita mahu menggalakkan masyarakat membuat ujian saringan.


Kalimah Allah: Agong titah kerajaan harmonikan keadaan

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan kegusaran berhubung isu penggunaan kalimah “Allah” yang dikhuatiri menjadi polemik berlarutan dan boleh menjejaskan perpaduan nasional dan kesejahteraan negara jika tidak diselesaikan segera.

Al-Sultan Abdullah bertitah ini memandangkan polemik penggunaan kalimah Allah, bukan merupakan perdebatan berhubung terminologi dan linguistik, sebaliknya berkait isu akidah umat Islam dengan sebarang kekeliruan akan hanya mengundang musibah, menurut laporan Bernama.

“Kerajaan Beta hendaklah mengharmonikan situasi semasa dan pada masa yang sama meletakkan penggunaan kalimah Allah pada konteks yang betul dengan mengambil kira keselamatan negara kemaslahatan ummah dan kedudukan Beta serta Raja-Raja Melayu yang lain sebagai ketua agama Islam,” titah Seri Paduka.

Yang di-Pertuan Agong bertitah demikian pada Istiadat Menghadap dan Pengurniaan Darjah Kebesaran, Bintang dan Pingat Persekutuan 2023 di Istana Negara sempena Ulang Tahun Hari Keputeraan Rasmi Yang di-Pertuan Agong di Istana Negara hari ini.

Turut berangkat Raja Permaisuri Agong Tunku Azizah Aminah Maimunah Iskandariah.

Seri Paduka bertitah sebarang polemik yang berhubung kait dengan agama jika gagal ditangani dengan segera, adalah umpama sumbu yang akhirnya bakal menyalakan api permusuhan antara kaum.

Sehubungan itu, Al-Sultan Abdullah bertitah dalam berhadapan dengan isu sensitif sedemikian, semua pihak sewajarnya mengambil pendekatan yang bijak, tertib dan disulami dengan semangat toleransi yang tinggi.

Titah Seri Paduka ini selaras dengan prinsip pertama rukun negara iaitu ‘Kepercayaan Kepada Tuhan’, yang antara lain menekankan bahawa konsep beragama adalah amat penting dalam kehidupan masyarakat Malaysia dan ia tidak sewajarnya dijadikan asas kepada pertikaian dan perbalahan.

Al-Sultan Abdullah bertitah ketinggian dan kesucian agama Islam telah sekian lama terpelihara dalam pembentukan negara Malaysia yang merdeka sehingga agama Islam akhirnya didaulatkan sebagai agama Persekutuan di bawah Fasal 1 Perkara 3 Perlembagaan Persekutuan.

“Kedudukan agama Islam yang ditempatkan pada darjat yang amat tinggi di dalam Perlembagaan Persekutuan, dicapai menerusi persefahaman dan persetujuan oleh semua pihak ketika negara memperoleh kemerdekaan,” titah Seri Paduka.

Yang di-Pertuan Agong bertitah perpaduan memerlukan resipi yang efektif dengan hati yang terbuka jiwa yang luhur dan semangat kesetiaan kepada raja serta negara selain, tidak mempersoal dan mencampuri serta memandang rendah urusan dan kepercayaan agama yang diamalkan bangsa lain.

“Demi perpaduan dan masa hadapan negara, sebarang polemik agama hendaklah diselesaikan segera.

“Semangat perpaduan perlu disemai serta dibentuk di rumah, dibaja, disiram dengan pendidikan serta nilai-nilai murni hidup bermasyarakat di bangku sekolah dan seterusnya diperkasa di institusi-institusi pengajian tinggi.

Pada 17 Mei lepas, Perdana Menteri Datuk Seri Anwar Ibrahim menerusi kenyataan memaklumkan Jemaah Menteri telah mendapat perkenan Yang di-Pertuan Agong untuk mempersembahkan cadangan bagi mengukuhkan penguatkuasaan dasar berhubung kalimah Allah kepada Majlis Raja-Raja.

Bersempena sambutan Ulang Tahun Hari Keputeraan Rasmi, seramai 839 individu menerima Darjah Kebesaran, Bintang dan Pingat Persekutuan 2023.


Tiga negeri catat peningkatan mangsa banjir petang ini

Johor, Melaka dan Negeri Sembilan terus mencatatkan peningkatan jumlah mangsa banjir, manakala tiga lagi negeri mencatatkan penurunan jumlah mangsa setakat petang ini, menurut laporan Bernama.

Di JOHOR, mangsa banjir meningkat kepada 1,080 orang daripada 271 keluarga setakat 4 petang ini berbanding 658 orang daripada 192 keluarga tengah hari tadi, dengan Tangkak menjadi daerah terbaharu terjejas bencana itu.

Pengerusi Jawatankuasa Kesihatan dan Alam Sekitar Johor R. Vidyananthan dalam kenyataan berkata semua mangsa kini ditempatkan di 19 pusat pemindahan sementara (PPS) di dua daerah, iaitu Segamat dan Tangkak.

“Terdapat pertambahan 10 PPS lagi dengan sembilan di Segamat manakala satu lagi di Tangkak. PPS yang baharu dibuka di Segamat ialah Sekolah Jenis Kebangsaan (Cina) Tah Kang, Balai Raya Kampung Awat, Balai Raya Taman Bukit Lentang, Balai Raya Kampung Jabi 1, Balai Raya Jalan Pemuda, Balai Raya Tungku Tiga, Balai Raya Kampung Sekijang, Sekolah Agama Mukim Jabi dan Sekolah Agama Gemereh.

“Di Tangkak pula, PPS yang dibuka ialah Sekolah Agama Bandar Tangkak yang menempatkan seramai 17 mangsa,” katanya.

Vidyananthan berkata tiga sungai telah melepasi paras bahaya iaitu Sungai Segamat di Bandar Segamat dengan paras air direkodkan pada 9.64 meter (m), Sungai Muar di Kampung Awat, Segamat, di paras 20.95m dan Sungai Tangkak di Kampung Seri Makmur di paras 4.32m, setakat 3.15 petang ini.

Di MELAKA, jumlah mangsa banjir meningkat kepada 507 mangsa membabitkan 134 keluarga pada 4 petang ini, berbanding 382 mangsa daripada 100 keluarga pada 12 tengah hari tadi.

Pengarah Angkatan Pertahanan Awam Malaysia (APM) Melaka Lt Kol (PA) Cuthbert John Martin Quadra dalam satu kenyataan berkata semua mangsa kini ditempatkan di lapan PPS, iaitu di Balai Raya Gadek, Sekolah Rendah Agama (SRA) Jabatan Agama Islam Melaka (JAIM) Jelatang, Sekolah Menengah Kebangsaan (SMK) Seri Pengkalan, Surau Kampung Jeram, SMK Lubok China, Sekolah Kebangsaan (SK) Belimbing Dalam, SK Alor Gajah 1 dan SK Krubong.

Di NEGERI SEMBILAN, data terkini menerusi aplikasi InfoBencana Jabatan Kebajikan Masyarakat menunjukkan jumlah mangsa banjir di 11 PPS meningkat kepada 1,437 individu daripada 353 keluarga setakat 4 petang ini.

Di TERENGGANU, situasi banjir semakin baik petang ini dengan penurunan jumlah mangsa kepada 165 orang daripada 49 keluarga, berbanding 451 orang daripada 128 keluarga, tengah hari tadi.

Ketua Sekretariat Jawatankuasa Pengurusan Bencana Negeri Leftenan Kolonel (PA) Mohd Rosman Abdullah berkata jumlah PPS masih kekal di empat lokasi iaitu tiga di Dungun dan satu di Kemaman.

“Jumlah mangsa di Dungun berkurangan kepada 155 orang daripada 47 keluarga iaitu di Dewan Orang Ramai Kampung Shukor (68 orang, 20 keluarga), Dewan Orang Ramai Kampung Pasir Raja, Dungun (69 orang, 22 keluarga) dan Dewan Orang Ramai Kampung Minda (18 orang, lima keluarga).

“Jumlah mangsa di Kemaman iaitu di surau Kampung Ban Ho juga berkurang kepada 10 orang daripada dua keluarga petang ini. Bagaimanapun, penduduk dinasihatkan terus berwaspada dengan perubahan cuaca serta patuh arahan pihak berkuasa untuk berpindah,” katanya.

Jabatan Pengairan dan Saliran melalui portal rasmi https://publicinfobanjir.water.gov.my memaklumkan, stesen bacaan tiga sungai di tiga daerah masih melepasi paras amaran iaitu Sungai Dungun di Kuala Jengai, Dungun; Sungai Nerus di Kampung Langkap, Setiu dan Sungai Besut di Jambatan Keruak, Besut.

Di PAHANG, Sekretariat Jawatankuasa Pengurusan Bencana Negeri melaporkan jumlah mangsa banjir menurun sedikit petang ini kepada 2,026 berbanding 2,161 orang tengah hari tadi.

Kesemua mangsa banjir ditempatkan di 40 PPS di daerah Lipis, Raub, Bentong, Temerloh, Rompin, Bera, Pekan dan Maran, manakala PPS di Kuantan telah ditutup hari ini.

Laman web publicinfobanjir.water.gov.my pula melaporkan paras air empat sungai telah melepasi tahap bahaya iaitu Sungai Dong di Kampung Peruas di Raub, Sungai Serting di Jambatan Padang Gudang (Bera), Sungai Luit di Kampung Subuh (Maran) dan Sungai Kechau di Kampung Dusun (Lipis).

Selain itu, aras air di beberapa stesen telah melebihi paras amaran antaranya di Jerantut melibatkan Kuala Tahan, Paya Gintong, Sungai Pahang di Sungai Yap, Sungai Tembeling di Kuala Tahan selain Kuala Medang dan Sungai Lipis di Benta, Lipis.

Turut melepasi tahap amaran, Sungai Pahang di Kuala Krau (Temerloh), Sungai Lepar di Jambatan Gelugor (Kuantan) dan Sungai Lipis di Batu Malim (Raub).

Di KELANTAN, jumlah mangsa banjir mencatatkan penurunan setakat 5 petang ini, apabila seramai 331 orang daripada 115 keluarga berbanding 482 orang daripada 154 keluarga, tengah hari tadi.

Menurut aplikasi Info Bencana Jabatan Kebajikan Malaysia (JKM) memaklumkan sebanyak lima PPS dibuka melibatkan dua jajahan iaitu empat di Kuala Krai dan satu di Jeli.

Sementara itu, portal rasmi info banjir Jabatan Pengairan dan Saliran (JPS) melalui https://publicinfobanjir.water.gov.my, melaporkan tiada sungai utama di Kelantan berada pada paras bahaya, yang mana empat sungai sahaja merekodkan bacaan paras amaran iaitu Sungai Kelantan di Kuala Krai, Sungai Kelantan di Rantau Panjang, Pasir Mas, Sungai Kelantan di Kusial, Tanah Merah dan Sungai Golok di Rantau Panjang, Pasir Mas.

Di SABAH, lapan kampung di Kota Marudu disahkan terjejas manakala mangsa banjir kekal 504 mangsa daripada 167 keluarga petang ini.

Sekretariat Pengurusan Bencana Negeri Sabah dalam kenyataan memberitahu kampung terjejas itu ialah Kampung Asin-Asin; Kampung Beliajung; Kampung Tingkalanon; Kampung Tongkungon; Kampung Taritipan; Kampung Morion; Kampung Tandek; dan Kampung Popok laut.

Menurut sekretariat itu PPS Sekolah Menengah Kebangsaan (SMK) Tandek menempatkan 253 mangsa daripada 97 keluarga, manakala PPS Sekolah Kebangsaan Teritipan menempatkan 251 mangsa daripada 70 keluarga.

“Pasukan pemantau masih membuat pemantauan di kampung-kampung yang telah dinaiki air, tinjauan mendapati keadaan paras air mula surut dan masih dalam kawalan,” katanya.

Sementara itu di SELANGOR, polis memaklumkan setakat 4.30 petang tadi, laluan di Jambatan FT 31 Dengkil-Banting dan Jalan Genting Peras–Kuala Klawang masih ditutup bagi laluan kenderaan ekoran dinaiki air serta jambatan jalan menghala ke Lapang Sasar, Subang rosak akibat banjir.


Wincci lima tahun rai Tahun Baharu Cina bersendirian

Tahun Baharu Cina 2022 bagi Ratu Cantik Malaysia 2008 tiada beza seperti tahun-tahun sebelum ini. Bagi Soww Wincci, 36, dia sudah lima tahun beraya di perantauan.

Wincci yang kini sedang mengikuti pengajian peringkat Doktor Falsafah (PhD) kedua dalam bidang Produksi Artistik di University of Polytechnic, Sepanyol itu berkata, disebabkan pandemik Covid-19 menyerang seluruh dunia, Wincci tekad membuat keputusan tidak pulang ke tanah air meraikan sambutan Tahun Baharu Cina bersama keluarga.

Ini berikutan pelbagai prosedur perlu ditempuh termasuk menjalani tempoh kuarantin.

Anak jati Selangor berkata, dia lebih rela bersendirian di bumi asing, namun tidak lupa menghubungi keluarga tercinta.

“Jika tanya perasaan menyambut Tahun Baharu Cina di Sepanyol, jujurnya, saya sudah lali dan mampu membiasakan diri. Biarpun berjauhan, saya ada cara meraikan perayaan bersama-sama. Saya tetap menyertai makan besar bersama keluarga, tetapi ia hanya dilakukan secara virtual sahaja.

“Tidak kisah apa cara sekalipun, asalkan dapat berkumpul bersama keluarga. Sebenarnya, saya merancang pulang meraikan Tahun Baharu Cina bersama keluarga, tahun ini.

“Namun, memikirkan pelbagai prosedur yang perlu ditempuh apabila kembali dari luar negara, jadi saya memutuskan untuk tidak pulang,” katanya.

Dalam pada itu, dia belum berhasrat pulang ke Malaysia kerana bakal mengikuti latihan industri di Sepanyol.

Selain itu, wanita yang memiliki pelbagai ijazah termasuk dalam bidang undang-undang dan pentadbiran perniagaan itu mempunyai banyak impian yang mahu dikejar.

“Jika diikutkan, saya boleh tamat pengajian, tahun ini jika memilih teori. Tetapi, saya mahu menjalani latihan industri kerana ingin menimba pengalaman di Sepanyol. Jadi, saya perlu tinggal di sini selama setahun dua lagi.

“Secara kebetulan sudah berada di Sepanyol, jadi, saya tidak mahu sia-siakan peluang yang ada. Saya ingin cuba menyertai pelbagai uji bakat di Sepanyol, tetapi sebelum itu, saya perlu menyelesaikan terlebih dahulu kelas bahasa Sepanyol. Barulah mudah untuk saya menembusi pasaran muzik,” katanya yang pernah dicatatkan dalam Malaysia Book of Records sebagai Ratu Cantik Yang Memiliki Ijazah Akademik Terbanyak dan Artis Yang Memiliki Ijazah Akademik Terbanyak.


DAP sedia runding minta tambah kerusi tanding PRN : Loke

DAP menyatakan kesediaan untuk berunding dengan rakan komponen kerajaan perpaduan bagi tambahan kerusi pada mana-mana kawasan Dewan Undangan Negeri (DUN) bagi pilihan raya negeri (PRN) tidak lama lagi yang berpontensi menang.

Namun Setiausaha Agung DAP, Anthony Loke Siew Fook berkata perkara itu masih dalam perbincangan dan ia tidak wajar didedahkan kepada umum selagi belum dimuktamad.

“Tak apalah, kita bincang. Itu masih dalam perbincangan, tak perlu kita cakap secara terbuka.

“Apa sahaja perundingan, diadakan secara tertutup dengan rakan gabungan lain.

“Apa sahaja boleh dibincangkan antara kepimpinan tertinggi (kerajaan perpaduan),” katanya pada sidang media di Marina Putrajaya, hari ini.

Semalam, Naib Pengerusi DAP, Nga Kor Ming berharap parti itu diberikan lebih kerusi untuk ditandingi dalam PRN di mana-mana enam negeri.

Katanya, cadangan itu wajar dipertimbangkan sekiranya calon DAP berpotensi dan mempunyai peluang lebih cerah untuk menang di sesuatu kerusi DUN berbanding calon parti lain.


Kos RM30 juta, perabot lama Seri Perdana dipindah selepas diarah PM-6

Perolehan perabot atau aset di Kompleks Seri Perdana antara penyumbang kos ubah suai menelan belanja RM30 juta, selain kerja-kerja pengubahsuaian dalaman dan teknikal lain.

Dalam satu kertas makluman berhubung justifikasi Jabatan Perdana Menteri (JPM) dan Jabatan Kerja Raya (JKR) berhubung isu kos ubah suai di Seri Perdana, antara perkara yang dibangkitkan berhubung perolehan perabot yang terpaksa dijalankan susulan permintaan mantan Perdana Menteri (PM) Keenam, Datuk Seri Najib Razak.

“Kompleks Seri Perdana dinaik taraf berdasarkan status fizikal kompleks tersebut yang memerlukan pengubahsuaian hiasan dalaman, pembaikan teknikal serta perolehan perabot/aset yang mana pada ketika ini sebahagian besar perabot/aset sedia ada di Kompleks Seri Perdana sedang dipindah keluar atas permintaan mantan Perdana Menteri keenam,” kata laporan tersebut yang dilihat Agenda Daily.

Untuk rekod, kertas laporan tersebut tular juga dalam media sosial.

Laporan tersebut juga berkata kelewatan pemindahan aset peribadi PM Keenam juga menyebabkan penilaian semula perlu dibuat ke atas perolehan perabot.

Pada masa yang sama disebabkan kelewatan urusan pengeluaran aset peribadi mantan PM Keenam telah menyebabkan penilaian semula perlu dibuat ke atas peroleh perabot,” kata laporan itu lagi.

Bagaimanapun, tidak didedahkan nilai aset perabot yang dipindahkan tersebut.

Kerja pengubahsuaian tersebut dijalankan oleh pihak JKR memandangkan Seri Perdana merupakan aset milik kerajaan bawah kendalian agensi tersebut.

“Mengikut norma JKR, pendawaian elektrik dan mekanikal yang melebihi 15 tahun perlu diganti terutama bagi bangunan yang diubahsuai termasuk kelengkapan lampu, penghawa dingin dan papan agihan.

“Untuk rekod pendawaian elektrik dan mekanikal di Blok Private tidak pernah dinaik taraf sejak siap dibina pada tahun 1997,” katanya lagi.

Difahamkan, kos menggantikan perabot juga sudah menelan jutaan ringgit dan hampir semua perabot didakwa adalah milik PM Keenam tersebut, kata laporan itu lagi.

Terdahulu, PM Datuk Seri Ismail Sabri Yaakob memberitahu di Dewan Rakyat kerja-kerja ubah suai dan naik taraf Kompleks Seri Perdana dilakukan setelah mengambil kira faktor-faktor keselamatan pemimpin nombor satu negara.

Beliau memaklumkan antara faktor lain termasuk memastikan imej negara dalam menyambut tetamu-tetamu utama negara semasa program-program rasmi Perdana Menteri.

“Pengubahsuaian ini meliputi skop-skop utama seperti penambahbaikan pendawaian elektrikal, mekanikal, serta sistem penghawa dingin dan pengubahsuaian struktur di Blok Kediaman Rasmi serta penggantian perabot-perabot rasmi yang telah uzur dan daif, sesuai dengan status kediaman rasmi Perdana Menteri Malaysia,” katanya dipetik dalam jawapan bertulis bertarikh 27 September itu.

Soalan berhubung isu kos ubah suai itu dibangkitkan Datuk Mahfuz Omar (Ahli Parlimen Pokok Sena) yang ingin tahu mengenai status projek ubah suai di Seri Perdana yang dikatakan membabitkan kos sebanyak RM30 juta.

Beliau juga ingin tahu apa justifikasi projek yang mewah ini perlu dibuat semasa rakyat sedang berperang dan terkesan dengan pandemik Covid-19 selain komponen dan skop yang terlibat.

Memetik jawapan bertulis itu lagi, status pengubahsuaian kediaman rasmi itu pada masa ini dilaksanakan sebagaimana dijadualkan di mana sehingga 31 Ogos lalu, prestasi semasa kerja-kerja pengubahsuaian telah mencapai 60 peratus kemajuan.


Perlu kebenaran polis juga atau cukup surat majikan?

Persoalan sama ada memadai menggunakan surat majikan dan kementerian berkaitan atau masih perlu mendapatkan kebenaran polis bagi tujuan rentas negeri dan daerah untuk sektor ekonomi dibenarkan mulai esok hingga 6 Jun, masih dalam perbincangan.

Bagi pihak Polis Diraja Malaysia (PDRM), mereka dilaporkan sedang mengemas kini prosedur operasi standard (SOP) pergerakan rentas negeri dan daerah sama ada memadai menggunakan surat majikan dan kementerian atau perlu mendapatkan kebenaran polis.

Ia susulan keputusan kerajaan melarang pergerakan rentas negeri dan daerah di seluruh negara tanpa kebenaran polis bermula esok hingga 6 Jun depan.

Memetik kenyataan Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Seri Abd Rahim Jaafar yang dilaporkan BHOnline, SOP yang dikemas kini termasuk keperluan kebenaran daripada polis.

“Kerajaan umum pergerakan negeri dan daerah mulai esok hingga awal Jun ini di seluruh negara perlu ada kebenaran polis.

“Kita sedang bincang SOP perkara itu, kerana arahan baru dikeluarkan semalam. Persoalan sama ada memadai guna surat majikan dan MITI untuk aktiviti itu antara perkara dibangkitkan,” katanya hari ini.

Mengikut Kementerian Perdagangan Antarabangsa dan Industri (Miti), pergerakan rentas daerah dan negeri dari dan ke kawasan PKP untuk tujuan kerja dibenarkan dengan surat kebenaran yang diluluskan oleh kementerian atau agensi yang berkaitan berserta dengan pas pekerja atau surat pengesahan majikan.

Syarikat dibenar beroperasi dan mengikut SOP yangditeyapkan MKN. Bagi sektor di bawah Miti dan KPDNHEP, operasi disokong kelulusan Miti dan bagi sektor lain kelulusan adalah mengikut kementerian masing-masing.

Syarikat boleh membenarkan hanya 30 peratus pekerja kumpulan pengurusan di kawasan PKP, namun tiada sekatan kapasiti kehadiran bagi pekerja bukan pengurusan.

SOP-PKP-Selangor-Kemaskini-7-Mei-2021 (1)

Mengenai individu merentas negeri dan daerah tanpa surat kebenaran, Abd Rahim berkata, pihaknya masih menggunakan budi bicara dengan mengarahkan pengguna jalan raya berkaitan berpatah balik.

Bagaimanapun, katanya, polis akan terus kompaun mereka yang masih berkeras dan berdegil ‘curi-curi’ rentas kawasan terbabit.

“Saya tiada maklumat berapa banyak individu diarah berpatah balik atau dikompaun kerana kesalahan itu berlaku baru-baru ini.

“Namun, saya ada terima laporan banyak kenderaan diminta berpatah balik ketika melalui jalan raya utama untuk memasuki Kelantan, semalam.

Media melaporkan sebanyak 500 kenderaan diarahkan berpatah balik hingga petang semalam, ketika melalui tiga sekatan jalan raya utama untuk memasuki Kelantan.

Ketua Polis Kelantan, Datuk Shafien Mamat dipetik berkata, selain tiada surat kebenaran rentas negeri, pengguna jalan raya juga memberi alasan tidak munasabah.


Lelaki tembak mati pengawal berdepan tuduhan bunuh anggota polis

Penyamun yang terbabit dalam kes rompakan dan menembak mati pengawal van keselamatan di sebuah bank di Subang Jaya bulan lepas, kini turut menghadapi pertuduhan membunuh seorang anggota polis.

Pengarah Jabatan Siasatan Jenayah Bukit Aman Datuk Seri Abd Jalil Hassan berkata tangkapan lelaki berusia 38 tahun itu berjaya merungkaikan kes pembunuhan anggota polis yang sedang bertugas di balai polis Pinggiran USJ, Subang Jaya pada 2017.

“Kehilangan pistol milik anggota itu juga terjawab dengan rampasan sepucuk pistol semiautomatik jenama Walther P99 daripada tertuduh dan siasatan mendedahkan pistol yang sama digunakan dalam kes rompakan bank yang melibatkan tertuduh,” katanya memetik laporan Bernama, hari ini.

Abd Jalil berkata lelaki itu berdepan tujuh pertuduhan iaitu menembak mati pengawal keselamatan, cubaan membunuh, dua pertuduhan memiliki senjata api dan tiga pertuduhan samun bank bersenjata api sekitar Subang Jaya dan Shah Alam, Selangor.

“Pertuduhan dibuat di Mahkamah Shah Alam hari ini mengikut Seksyen 302 Kanun Keseksaan yang memperuntukkan hukuman mati mandatori, selain Seksyen 307 Kanun Keseksaan iaitu cubaan membunuh yang membawa hukuman penjara sehingga 20 tahun jika sabit kesalahan.

Katanya, bagi pertuduhan memiliki senjata api iaitu sepucuk pistol semiautomatik jenama Walther P99, lelaki tersebut didakwa mengikut peruntukan Seksyen 8 Akta Senjata Api (Penalti Lebih Berat) 1971 yang membawa hukuman penjara sehingga 14 tahun dan tidak kurang daripada enam kali sebatan.

Bagi pertuduhan kedua memiliki senjata api, Abd Jalil berkata tertuduh didakwa mengikut Seksyen 3 Akta Senjata Api (Penalti Lebih Berat) 1971 yang boleh dihukum mati jika sabit kesalahan.

Pada 11 Mac lepas, lelaki itu ditahan selepas disyaki terlibat dalam kejadian merompak dan menembak mati pengawal van keselamatan.


Tiada kerusi diberi kepada parti Syed Saddiq, PH bertanding semua

Parti Muda yang diketuai Syed Saddiq Syed Abdul Rahman tidak diberikan sebarang kerusi untuk bertanding dalam Pilihan Raya Negeri (PRN) Melaka, sebaliknya Pakatan Harapan (PH) hanya membahagikan kerusi sesama parti komponennya sahaja.

Keputusan pembahagian kerusi yang diumumkan blok pembangkang itu hari ini menyaksikan PKR akan bertanding 11 kerusi Dewan Undangan Negeri (DUN), DAP lapan kerusi dan Amanah sebanyak 9 kerusi.

Tiada sebarang kerusi diberikan kepada parti yang diketuai Ahli Parlimen (MP) Muar tersebut yang umum mengetahui merupakan pengikut setia Tun Dr Mahathir Mohamad.

Syed Saddiq sebelum ini berkata partinya akan masuk bertanding dalam PRN Melaka, namun tidak pasti akan bersama dengan gabungan politik mana satu.

Ketua Pembangkang Datuk Seri Anwar Ibrahim yang juga Pengerusi PH berkata proses pembahagian kerusi itu bermula dari peringkat bawah hingga akhirnya dikemukakan untuk diputuskan Majlis Presiden.

Untuk rekod Parti Muda belum didaftarkan secara rasmi sebagai parti politik.

Sementara itu Pengarah Komunikasi PKR Fahmi Fadzil berkata Muda bukan sebahagian daripada komponen PH dan pembahagian perlu diselesaikan dalam kalangan mereka terlebih dulu.

“Ini pembahagian yang telah selesai dalam kalangan parti komponen. Perbincangan dengan mana-mana parti lain insha-Allah bermula sekarang,” ciapnya di Twitter.

Dalam pada itu, Anwar juga mengumumkan gabungan itu memutuskan untuk menyertai PRN Melaka menggunakan logo rasmi mereka.

Anwar Ibrahim berkata ketetapan itu dibuat dalam mesyuarat hari ini.

“Kami sebulat suara bersetuju untuk mengguna logo PH,” katanya pada sidang media di Petaling Jaya hari ini.

Ia turut dihadiri Presiden Amanah Mohamad Sabu dan Setiausaha Agung DAP Lim Guan Eng.

PRN Melaka diadakan susulan tumbangnya kerajaan negeri pimpinan UMNO setelah empat Ahli Dewan Undangan Negeri (ADUN), termasuk dua daripada parti itu, menarik sokongan terhadap Ketua Menteri Melaka Datuk Seri Sulaiman Md Ali.

Empat ADUN berkenaan ialah Datuk Seri Idris Haron (UMNO-Sungai Udang); Datuk Nor Azman Hassan (UMNO-Pantai Kundor); Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu-Teluk Mas).

Pada Pilihan Raya Umum Ke-14, UMNO hanya memenangi 13 kerusi Dewan Undangan Negeri (DUN) Melaka, Bersatu yang ketika itu bersama Pakatan Harapan (PH) menang dua kerusi DUN, manakala PAS gagal merebut sebarang kerusi DUN.

Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal, 16 November.


Najib keluar 38 keping cek RM8.4 juta dalam tempoh 14 bulan: Saksi

Akaun AmIslamic Bank bekas Perdana Menteri Datuk Seri Najib Razak telah digunakan untuk mengeluarkan sejumlah 38 keping cek berjumlah RM8.4 juta dalam tempoh dalam tempoh 14 bulan pada Mac 2011 hingga Mei 2012, kata seorang pegawai bank kepada Mahkamah Tinggi Kuala Lumpur, hari ini (7 September 2022).

Pengurus Kanan Pusat Pemprosesan Cek AmBank, Badrul Hisam Mohamad, berkata demikian ketika memberi keterangan sebagai saksi pendakwaan ke-36 dalam perbicaraan Najib berhubung penyelewengan RM2.28 bilion dana 1Malaysia Development Berhad (1MDB).

Beliau mengesahkan bahawa semua cek ini mengandungi tandatangan Najib.

Semalam beliau turut mengesahkan Najib mengeluarkan 13 keping cek bernilai RM1,289,750 atau lebih RM1.28 juta dalam tempoh Mac hingga Ogos 2011.

Hari ini, Badrul Hisam mengesahkan tujuh keping cek yang dikeluarkan daripada akaun bank AmIslamic sama yang dimiliki Najib dalam tempoh Ogos 2011 hingga November 2011, dengan jumlah keseluruhan RM2,130,500 atau lebih RM2.13 juta.

Ini termasuk cek RM800,000 kepada UMNO Selangor yang dikeluarkan pada 21 September dan disimpan pada 29 September 2011 di cawangan Pusat Bandar Damansara CIMB; dan RM1 juta kepada UMNO Selangor yang dikeluarkan pada 30 November dan disimpan pada 2 Disember 2011 di CIMB’s Cawangan Jalan Tun Perak.

Badrul Hisam hari ini turut mengesahkan 18 keping cek yang dikeluarkan dari Januari 2012 hingga Mei 2012 berjumlah RM4,985,600.

Ini termasuk RM100,000 setiap seorang kepada bekas menteri Tan Sri Kasitah Gaddam dan Datuk Seri Richard Riot (masing-masing adalah ahli politik dari Sabah dan Sarawak); dan sejumlah RM32,600 kepada bekas Setiausaha Politik Najib, Wong Nai Chee.

Cek berjumlah RM2.1 juta juga dikeluarkan kepada UMNO Selangor; RM140,000 kepada UMNO Pekan; RM200,000 kepada Barisan Nasional Bandar Tun Razak; RM400,000 kepada UMNO Macang; RM1 juta kepada taikun Tan Sri Lim Soon Peng; RM360,000 kepada KL Media House Sdn Bhd; dan RM178,000 kepada Two One Holidays Malaysia Sdn Bhd.

Apabila kesemua 38 cek dikira bersama, ia akan mencecah RM8,405,850.

Najib, kini menjalani hukuman penjara 12 tahun di Penjara Kajang kerana menyeleweng RM42 juta dana SRC International Sdn Bhd, hadir di kandang tertuduh hari ini dengan memakai sut biru tua.

Isterinya, Datin Seri Rosmah Mansor yang juga baru-baru ini disabitkan kesalahan rasuah dalam kes berasingan yang sedang dirayunya, turut hadir di bilik mahkamah pada awal perbicaraan hari ini.

Najib menghadapi empat tuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram (AMLA) jumlah yang sama.

Bagi kes rasuah, Najib didakwa mengikut Seksyen 23(1) Akta Suruhanjaya Pencegahan Rasuah Malaysia (SPRM) 2009 yang membawa hukuman penjara maksimum 20 tahun dan denda tidak kurang daripada lima kali ganda jumlah nilai suapan, atau RM10,000 mengikut mana-mana yang lebih tinggi, jika sabit kesalahan.

Sementara itu, bagi pertuduhan kes AMLA, Najib didakwa mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman denda maksimum RM5 juta atau dipenjarakan selama tempoh tidak melebihi lima tahun, atau kedua-duanya, jika sabit kesalahan.

Perbicaraan dihadapan Hakim Datuk Collin Lawrence Sequerah bersambung.